text
stringlengths 0
38.1k
|
|---|
اليونان :
سيريزا يعلن عن خوصصة 49% من حصة الدولة في الميناء الدولي "pyré" ب أثينا...
كل شي بالبركة... juste ما حقكش كذبت على اليونانيين بشعارات البص و قلة الفرص |
دراسة : 33% من أصحاب الشركات التي لها معاملات مع الخارج أعلنوا أن أعوان من الديوانة طلبو منهم رشوة...
الخبر في الإعلام التونسي: الديوانة هي أكثر الإدارات ارتشاءا...
معقول.... أي و زعمة هالشركات الي طلبو عليهم رشوة، موش امورهم الادارية و القانونية تاعبة الشي الي خلا ديواني يتجرأ يعرض عليهم رشوة؟ زعمة دفعوها و مشاو أمورهم و الا بقدرة قادر رجعوا للنظام و نظفوا ملفاتهم من الإخلالات و عدو سلعتهم بالقانون؟
زعمة موش حتى كي نقولو انو 33% من الناس هذي تسرق و تخالف في التراتيب و تدفع في الرشوة يطلع كلامنا صحيح؟
فما حاجة أخرى اهم، زعمة لو الدولة صرفت فلوس لتعصير الديوانة و مخازنها و طرق الرقابة عليها باش ما يوصلش ديواني جيعان يمرمد الناس إلي أمورها قانونية، كنا نوصلو لهالحال؟ |
وزير المالية الموقر قال الحقيقة الوحيدة في تونس، ال580 مليون دينار أثر زيادات ال600 الف موظف في القطاع العمومي التي وقع إمضاءها يوم 1 ماي الماضي، سيقع استلافهم كليا...
الميزانية التكميلية ل2015 كيما باش تأخذ بعين الاعتبار هالزيادات من جهة المصاريف، لازم تأخذهم بعين الاعتبار من جهة الموارد، و باعتبار انو الموارد الذاتية المتوقعة في 2015 هي اصلا مبالغ فيها بإعتبارها مبنية على نسبة نمو ب3% (لا اله الا الله كان نفوتو 2,5% لو تواصل الوضع الاجتماعي الحالي)، فإننا مظطرين لرفع قيمة الديون الجديدة لسنة 2015 ب 580 مليون دينار لتصبح القيمة الجميلة للديون الجديدة سنة 2015 في حدود 7985 مليون دينار بعد أن كانت 7405 مليون دينار... الوزير الموقر زاد أكد حقيقة اخرى، و هي انو مصاريف الاستثمار العمومي(يعني مصاريف البنية التحتية لتحسين ظروف التوانسة في المناطق المهمشة و الاستثمارات الي تخلق ثروات جديدة لتونس تخلق بدورها مواطن شغل لمئات آلاف البطالة) لسنة 2015 ماهياش باش تزيد و لو بمليم واحد في الميزانية التكميلية مقارنة بالميزانية الحالية.... بالطبيعة ما تنجمش تزيد باعتبار ال580 مليون دينار قروضات جديدة الي زاد حطهم ال 11 مليون نفر من الشعب التونسي على قلبو، باش يمشيو زيادات شهاري لل 600 الف موظف عمومي...
المأساة انو الشعب التونسي موش فايق انو طلب الزيادات الي تقوم بيه نقابات القطاع العمومي هي في الواقع أموال تتنحالو من فلوسو و ميزانيتو و موش من عند الحكومة و الدولة كيما ماشي في أذهان الناس...
كنا تحدثنا أن التفاوت الجهوي لا يمكن حله إلا بتجميد الاستثمار العمومي في المناطق الأفضل و حصره لمدة 5 سنوات على المناطق الاسوء، و هذا لا يمكن تحقيقه إلا بقبول و تضحية تلقائيين من سكان المناطق الأولى و صبر و ثقة من سكان المناطق الثانية...
نفس المبدأ يمكن تطبيقه على الشغالين و البطالة، يا عباد افهموا، راهي ميزانيتنا في الحضيض، راهو طلب زيادات الأجور للناس الي تخدم في القطاع العمومي هو تخريب لأي أمل في تشغيل مئات آلاف البطالة، راهم الحاجتين هاذم متناقضين بوضعنا الحالي و مواردنا الحالية، راهو لازم تضحية من الناس الي تخدم و عندها شهرية من أجل الناس إلي بطالة و تحير في حق خبزة... يا عباد افهموا، راهو الاستشهاد في العمل هو الي يخلق ثروة تخلق بدورها مواطن شغل للبطالة، يا عباد افهموا، راهو يوم إضراب هو تنقيص لفرصة خلق موطن شغل جديد...
طبعا و كالعادة، و بحثا على الإجابات الساهلة، البعض باش يقلنا الفساد و التهرب الضريبي و التهريب و النظام الجبائي... يا عباد افهموا، طلباتكم حينية و فورية، بينما المشاكل هذي عندها 50 سنة و حلولها تأخذ أقل شي عشرة سنين... أي كيفاش نعملو؟ نواصلو في عمانا و ننتحرو جماعيا كيما عاملين توا؟؟؟
ملاحظة: بالله أنصار نظرية تونس عندها فلوس أكثر من سويسرا و بترول أكثر من السعودية و المؤامرة الإمبريالية على ثرواتنا الجبارة و الحقد الطبقي، اعذروني كان ما جاوبتش تعاليقكم... بالرجولية مرارتي تفقعت على بلادي و ما عنديش ليكم وسع بال... |
اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي :
* كل شهر يتزاد في فايسبوك 30 مليار محتوى جديد (ستاتيات، فيديووات، تصاور...)
* شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم
* كل يوم البشر عبر العالم يتفرجو في 2 مليار فيديو على YouTube
* كل شهر تصير 220 مليار عملية بحث على google
* من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية
الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها،
معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة).
الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات |
😃😃😃😃
بالرجولية الستاتي الي فات خذالي برشا وقت و تعبني لكن قلت مهم باش الناس تقتنع ميسالش... أما كعبرهالي الدربي😃😃😃😃 و للأسف ما شافوهش برشا عباد دوماج |
حقائق حول التنمية الجهوية و العدالة الجهوية في وطننا
أي شعبي العزيز
أولا و الأهم الأهم :
1- لازمنا نتفقو أن العدل هو أول مقومات العيش المشترك الذي يولد الانتماء للمجموعة... فبدون عدل ينتفي الانتماء و بدون انتماء، تقوض فكرة الأوطان من أساسها
2- لازمنا نتفقو انو الحال الآن هو وليد أكثر من نصف قرن من القرارات بغثها و سمينها و من ينتظر تغيير الحال فورا موش لازم يكمل يقرأ
3- التفاوت في التنمية بين الجهات هو حقيقة ملموسة من جهة و مؤكدة بالأرقام من جهة أخرى و هانا جايين للأرقام
4- وضع الاساسات لتغيير الحال واجب أن كنا فعلا نرغب في تواصل تونس كوطن و في ظل شح الامكانيات، لا امل في هذا التغيير الا بالبدء بتضحيات تلقائية من المناطق الاحسن لصالح المناطق الأقل تنمية من جهة و بصبر التونسيين الساكنين في المناطق الثانية و ثقتهم في التغيير، أي طريق آخر كالفرعنة و ادعاء القوة الفارغة من جهة و التعالي المقيت و رفض النظر للحقيقة من جهة أخرى، هو بالنهاية طريق نحو الخراب و نهاية تاريخ هذه الأرض كوطن اسمه تونس....
نجيو توا للأرقام...
بعد الثورة، قام خبراء المعهد التونسي للتنافسية و الدراسات الكمية التابع لوزارة التنمية و التعاون الدولي بدراسة لمستوى التنمية الجهوية لل 264 معتمدية في كامل تراب الجمهورية، الدراسة هذي تأخذ بعين الاعتبار كل مجالات التنمية : الطرقات، الماء و الكهرباء و التطهير، البعد عن أقرب مطار أو ميناء، البعد عن أقرب مركز اقتصادي كبير، عدد الأطباء و عدد الصيدليات و عدد اسرة المستشفيات للألف ساكن، عدد العائلات المعوزة، نسبة الفقر، النمو الديمغرافي بالمعتمدية، النزوح من و الى المعتمدية، نسبة المتعلمين في الثانوي و العالي و نسبة الامية، نسبة إيجاد شغل للمسجلين في مكاتب الشغل، عدد الشركات الخاصة للألف ساكن، مقارنة عروض و طلبات الشغل، معدل حجم الشركات الخاصة و نسبة الأجراء بالشركات الخاصة، نسبة البطالة.
من جملة هالمعطيات الخبراء طلعو عدد هو نتيجة التنمية الجهوية بكل معتمدية،
نبداو أولا بترتيب أفضل 5 معتمديات:
1- باب بحر تونس
2-باب سويقة تونس
3- حي الخضراء تونس
4- سوسة المدينة سوسة
5- سوسة جوهرة سوسة
أسوء 5 معتمديات :
264- حسي الفريد القصرين
263- العيون القصرين
262- سوق الجديد سيدي بوزيد
261- مجال بالعباس القصرين
260- بلخير قفصة
و هوني ملاحظة : ترتيب معتمدية الفوار هو 195
باعتبار انو عادة فما تفاوت كبير في الترتيب حتى داخل الولايات بيدها (مثلا فما 37 معتمدية ترتيبها فوق ال100 رغم تواجدها في مناطق تعتبر تاريخيا ماخذة نصيبها من التنمية) خيرنا نشوفو شنوا معدل ترتيب المعتمديات في كل ولاية و النتيجة :
40 هو معدل ترتيب معتمديات ولاية بن عروس
45 هو معدل ترتيب معتمديات ولاية تونس
50 هو معدل ترتيب معتمديات ولاية اريانة
54 هو معدل ترتيب معتمديات ولاية منستير
58 هو معدل ترتيب معتمديات ولاية سوسة
84 هو معدل ترتيب معتمديات ولاية نابل
102 هو معدل ترتيب معتمديات ولاية صفاقس
110 هو معدل ترتيب معتمديات ولاية بنزرت
130 هو معدل ترتيب معتمديات ولاية زغوان
134 هو معدل ترتيب معتمديات ولاية مهدية
137 هو معدل ترتيب معتمديات ولاية مدنين
148 هو معدل ترتيب معتمديات ولاية قابس
150 هو معدل ترتيب معتمديات ولاية باجة
161 هو معدل ترتيب معتمديات ولاية قبلي
175 هو معدل ترتيب معتمديات ولاية توزر
181 هو معدل ترتيب معتمديات ولاية القيروان
183 هو معدل ترتيب معتمديات ولاية جندزبة
192 هو معدل ترتيب معتمديات ولاية كاف
199 هو معدل ترتيب معتمديات ولاية تطاوين
204 هو معدل ترتيب معتمديات ولاية قفصة
206 هو معدل ترتيب معتمديات ولاية سيدي بوزيد
217 هو معدل ترتيب معتمديات ولاية القصرين
الخلاصة : تعاهد وطني على تقسيم الاستثمارات السنوية لميزانية الدولة لخمس سنوات القادمة كما يلي :
* يقع خص ال10 ولايات في مؤخرة الترتيب بكل الاستثمارات السنوية الجديدة و توزيع هذه الاستثمارات العمومية بحيث تنال الولاية الأسوء ترتيبا ضمن العشرة أكبر نسبة و الافضل ترتيبا ضمن العشرة أقل نسبة
* يقع الاقتصار في باقي الولايات على مصاريف صيانة الاستثمارات الموجودة
بعد الخمس سنوات، يتم توزيع الاستثمارات العمومية حسب مساهمة كل ولاية في المنتوج الداخلي الخام سنويا مع الحرص على إيقاف العمل بهذه القاعدة في حال بروز خطر تفاوت جديد |
الغريب في كل موظفي شركات القطاع العام الي تنشط في قطاع فيه منافسة شرسة انهم قبل ما يحكيو على مؤامرات لتبريك شركاتهم و لا واحد فيهم فكر في حكاية ما اسهلشي منها...
في حال المنافسة و خاصة خاصة في قطاع الخدمات (اتصالات تونس و تونس الجوية مثلا...) في الحقيقة الشي الي يعمل الفارق هو التعامل مع الحريف، فما حاجة برك ما ينجمش يقلدها عليك المنافس، و هي عقلية الموظف و طريقة تعاملو مع الحريف و فرحتو بيه و تقديسو لحقوقو... صدقوني لو بقدرة قادر كل واحد فيكم يتقلب و تولي حياتو المهنية عندها هدف واحد هو انو الحريف الي يجي للشركة الي تخدمو فيها يروح فرحان سواء بقضاء حاجتو، سواء بتقديرو، سواء بعدم تضييع وقتو، سواء بعدم ظلمو، لا عاد فما حتى منافس و لا حتى متآمر يقدر يمس شركتكم بحاجة حتى و إن كانت الخدمة في حد ذاته متوسطة لا غير... لذا بجاه ربي اسقطوا كل المؤامرات في الماء و اجعلوا من التونسي ملكا حين يدخل شركاتكم، والله لا عاد يفكهولكم حد... و المعقول أنو انتوما المحظوظين بضمانكم خدمة مسمار في حيط (الي هي حلم عند العاملين في القطاع الخاص)، تكونوا أكثر ناس فارحين براحتكم الاجتماعية و أكثر موظفين يسهل عليهم الفرحة بالحريف... فقط جربوا، و سترون الأثر على شركتكم و على منافسيها |
أورانج.... تحطم الأسعار.... تحطيما....
جو و شيخات؟ التونسي رابح في الحكاية؟؟؟
أي شعبي العزيز
أورانج حاليا هي شركة بين مجمع أورانج الفرنسي (France telecom) و الدولة التونسية (الجزء المصادر من رأس مال أورانج).... و أورانج تسير فعليا من طرف الشريك الفرنسي... و أورانج يا شعبي العزيز عندها أكثر من 5 سنوات في خسائر وراء خسائر، رأس مالها ذاب و كل مرة يطلعو بطلعة الترفيع في رأس المال و الدولة لازمها اتبع و تساهم في الترفيع هذا بنفس نسبتها الحالية في راس المال.... يقول القايل و مبعد؟ شنوا الهدف من العملية؟
عمليات التخفيض المتواصل في الأسعار و الإشهار بأموال طائلة عندو نتيجتين:
أولا تكبير عدد الحرفاء، لكن دون أثر يذكر على المبيعات باعتبار الرخص الفادح لثمن الدقيقة
و ثانيا، الخراب المالي على وضعية الشركة
والعملية هذي ما تصير بنجاح و نزاهة إلا إذا المشغل يدخل في برشا فلوس من خدمات الdata (انترنات و غيرو) لكن النوع هذا من الحرفاء ما جبدتهمش اورانج خاطر الناس إلي مشاوولها هوما الناس إلي يحبو على أرخص سعر مكالمات و هاذم ال Data آخر اهتماماتهم
نرجعو توا نحكيو على أثر الوضعية المالية المأساوية لأورانج، بالطبيعة لازم نتذكرو انو ميزانية الشعب التونسي تااااااعبة و الفرنك بدمو... يعني باش يجي نهار اذا نواصلو هكا، الدولة التونسية باش تقول يزيني ما صرفت فلوس الشعب التونسي الي موش موجودة اصلا، على ترقيع رأس مال هالشركة الغارقة.... وقتها الفرنسيس باش يدفعو نصيب الدولة في عملية رفع رأس المال و النتيجة هي انو نسبة تونس في القيمة الجديدة لرأس المال بعد الترفيع باش تذوب و نسبة الفرانسيس باش تذوب... وقتها توا التونسي يشوف سوم الدقيقة قداش يولي و سوم الخدمات الأخرى قداش يولي... طبعا فما حالة آخرى... ميزانية الشعب التونسي ديجا تعاني في شركة الاتصالات الحكومية TT الي تخدم في أكثر من 7000 و تعمل في رقم معاملات أقل من Tunidiana الي تخدم في 1500 برك... يعني عاجلا أم آجلا، الدولة التونسية مصيرها تبيع نصيبها في راس مال أورانج. .. أي عاد وقتها الفرنسيس باش يقولو مرحبا، و من جملة الأشياء الي باش تحدد سعر بيع حصة الشعب التونسي وقتها، فما الوضعية المالية التعيسة لأورانج و الي باش تخلي سعرها في الحضيض
و في الحالتين، الفرانسيس باش ياخذو شركة بسعر تافه و بعدد حرفاء كبير، و يطلعو منها الذهب بخدمات أرقى و أغلى من مجرد المكالمات ... |
صباح النور
هذا خبر باهي، الحكومة الليبية المؤقتة تقرر سداد جزء بسيط من مستحقات المصحات التونسية الخاصة التي عالجت ليبيين...
الحكاية هذي فرصة ذهبية لهيئات الرقابة الجبائية، الضريبة على الدخل اكيد ماهياش مرتبطة بخلاص ديون أي شركة من عدمها بل إن مجرد تقديم الخدمة أو بيع المنتوج يعتبر مدخولا خاضعا للضرائب و صاحب الشركة يتحمل مسؤوليتو لشكون باع و باع بالحاضر و الا ب الكريدي هذيكا مشكلتو، حكاية خلاص جزء من الديون الليبية هي فرصة لهيئات الرقابة الجبائية باش يثبتو يا ترى هالمستحقات الي باش تخلص توا تقابل مداخيل تم التصريح بيها سابقا و الا لا، و أمنيتي العقاب العنيف لكل سارق، أي نعم أي صاحب مصحة تمعش من السوق الليبية و لم يعلن مداخيله للضرائب هو سارق نذل ربي يورينا فيه يوم |
فايسبوك يصل الحضيض... جهويات بغيضة من جهة و انصر أخاك ظالما أو مظلوما من الجهة الاخرى... يا أولادي ارجعو لعقولاتكم راكم حارة ساكنين في حومة مقارنة بحجم العالم و سكانه، نورمال انتوما بعقولاتكم؟ هذا يسب في جهة الآخر و العكس بالعكس؟ توا هذا كلام؟ و بعد هذا و دونو، انتوما الناس الي تسبو في جهات بعضكم في فايسبوك، ماشي في بالكم انتوما تمثلو في الناس الي في جهاتكم ؟ لستم سوى الأقلية المريضة نفسيا في هذا الشعب... و تهناو، بالحرام لا فما جهة في البلاد هذي قادرة تعيش وحدها لا بثروتها لا بسياحتها، بالحرام لا فما جهة في البلاد هذي تنجم توفر ربع خبزة لسكانها دون مساعدة الجهات الأخرى... البلاد هذي بلاد واحدة بالسيف على تفاهمتكم... و التبقبيق الفارغ الي تقولو فيه ما يدل إلا على جهلكم...
بالحرام شي ينطق |
بعد ما حكينا على مؤاخذات الهيئة العامة للرقابة المالية حول الETAP نتعداو اليوم لما جاء في نفس التقرير حول الSTEG و كالعادة نبداو بنكتة تضحك و تبكي في نفس الوقت... صحيح الستاتي طويل، لكن الي يوسع بالو معانا نتمنى انو ما يندمش
الكهرباء في تونس مدعم من ميزانية الدولة، و الدعم هذا يدفعو الشعب التونسي سنويا من ميزانيتو الى الشركة التونسية للكهرباء و الغاز STEG لتغطية الفارق بين كلفة إنتاجها لل"كيلو واط/ ساعة" و السعر الي تبيع بيه ال"كيلو واط/ساعة" للتوانسة.... قيمة الدعم هذا بلغت 10747 مليون دينار بين 2007 و 2013 منهم 2769 مليون دينار لسنة 2013 تمثل قريب 10% من ميزانية الشعب التونسي عام 2013... يا دين السما... 10% من ميزانية الشعب التونسي عام 2013...
ما علينا...
نجيو للنكتة، اكيد راكم تسمعو في عياط نقابة الSTEG و الأحزاب الي تشيخ على الاستمناء الايديولوجي حين يدور أي نوع من الحديث حول مشاركة الخواص في إنتاج الكهرباء و آخر عياطهم الفيلم الي عملوه حول قانون إنتاج الكهرباء بالطاقات النظيفة من طرف الخواص ... و تسمعو كيفاش يقدمو الموضوع للشعب التونسي كإنو باش يجوع و تخلى دارو اذا الخواص يفكو بلاصة الSTEG في إنتاج الكهرباء...
باهييي، احنا في تونس توا عندنا شركة خاصة لإنتاج الكهرباء... هاك الي عندها CENTRALE في رادس، الشركة هذي تنتج الكهرباء و تبيعو حصريا للSTEG...
تقرير هيئة الرقابة العامة لوزارة المالية يقدملنا معطيات رائعة حول كلفة إنتاج ال "الكيلو واط /ساعة" من طرف مصالح الSTEG و الكلفة الي تدفعها الSTEG للشركة الخاصة لإنتاج الكهرباء مقابل كل "كيلو واط /ساعة"...
شدو عندكم :
بين 2007 و 2011 يتكلف سعر "الكيلو واط /ساعة" الي تنتج فيه الSTEG معدل 70,4% أكثر من سعر "الكيلو واط / ساعة" الي تدفعو الSTEG للشركة لخاصة لإنتاج الكهرباء... و الفارق هذا يوصل ل 104,8% عام 2011....
مازال الهم :'(
برا نقولو انو تقنيات الإنتاج عديدة و متنوعة عند الSTEG و نقولو لعل كي نقارنو كلفة "الكيلو واط /ساعة" الي تنتجو الSTEG بنفس تقنيات إنتاج الشركة الخاصة، تطلع الSTEG خير و الا يطلعو كيف كيف على الأقل.... هيا شدو عندكم، بين 2007 و 2011 يتكلف سعر "الكيلو واط /ساعة" الي تنتج فيه الSTEG بنفس تقنيات الشركة الخاصة معدل 35,3% أكثر من سعر "الكيلو واط /ساعة" الي تدفعو الSTEG للشركة الخاصة لإنتاج الكهرباء... و الفارق هذا يوصل ل 65,4% عام 2011
مازال الهم :'( ركزوا معانا باش تفهمون توا :
في الحالتين رانا ما قارناش كلفة إنتاج ال "كيلو واط /ساعة" عند الSTEG بكلفة إنتاج ال "كيلو واط /ساعة" عند الشركة الخاصة لإنتاج الكهرباء، لااااا، رانا قارنا كلفة إنتاج ال"كيلو واط /ساعة عند الSTEG ب... السعر الي تدفعو الستاغ باش تشري ال"كيلو واط /ساعة" من عند الشركة الخاصة لإنتاج الكهرباء... بالطبيعة المنتج الخاص ماهواش مصلح اجتماعي باش يبيع بالخسارة، بالفلاقي، السوم الي تدفع فيه الSTEG للشركة الخاصة لإنتاج الكهرباء ما هواش كلفة إنتاج هذه الشركة خاطر بالطبيعة فما هامش ربح، يعني بالنهاية، الفارق بين كلفة إنتاج "الكيلو واط / ساعة عند الSTEG و كلفة إنتاج "الكيلو واط / ساعة" عند الشركة الخاصة هو في الواقع أكبر من الفوارق الي ذكرناهم لفوق...
يا رسول الله، تصورو جات STEG تخدم كيما الخواص من حيث النجاعة و غياب التكركير... رانا عام 2011 ربحنا أقل شي 1092 مليون دينار في ميزانية الشعب التونسي حسنا بيهم البنية التحتية و المرافق الصحية و غيرو.... |
دائما مع تقرير هيئة الرقابة المالية حول قطاع المحروقات :
هيا سيدي نجيو للموضوع الي تستنى فيه الناس الكل و هو موضوعية الكميات المستخرجة
الاتفاقيات بين تونس و الشريك الأجنبي تقول انو يقع قيس كميات النفط عند خروجه من الآبار بحقول الإنتاج. و يجب أن يكون لصاحب الرخصة في كل بئر آلات تمكن من متابعة قياسات الإنتاج بهذه الآبار بصورة منتظمة واضحة لا لبس فيها و مطابقة للأعراف المتبعة في صناعة النفط و الغاز... و يقع اقتراح طرق القيس من قبل الشريك الأجنبي و لكن بشرط موافقة الدولة التونسية عن طريق الوكالة الوطنية للمترولوجيا (وكالة عمومية فيها مهندسين و خبراء مختصين في القيس بجميع أنواعه و استعمالاته)
اول إشكالية هوني هي انو الETAP ما عندهاش شكون يمثلها على عين المكان عند تحديد الكميات الخارجة من الآبار يوميا و انما تكتفي بتجميع المعطيات الي يبعثهملها الشريك الأجنبي في تقارير الانتاج (و الكلام هذا قالو مراقب حسابات الETAP في تقريرو متاع عام 2012)... بعيدا عن الشعبوية و اتهام الناس بالسرقة و التآمر، الحكاية هذي موش مقبولة مبدئيا في أي علاقة تجارية، من واجب مسؤولي الETAP توفير ممثل عن الشركة عند احتساب الكمية الخارجة حتى مع اعتبار الثقة التامة في نزاهة أي شريك، العلاقات التجارية لا تتم بالثقة و لكن بالرقابة ليعرف كل واحد ما له و ما عليه.
بالطبيعة فما تقارير اخرى حول الكميات المنتجة الواردة في التقارير السنوية للإنتاج الي حكينا عليها لفوق و حول الكميات المرسلة (من خزانات الحقل إلى خزانات موانئ التصدير أو إلى خزانات محطات التكرير) الواردة في تقارير الإرسال الي يقدمها الشريك الأجنبي أو الشركة التونسية للنقل ب الأنابيب بالصحراء...
هوني هيئة الرقابة لقات فوارق :
-عام 2008 : الكميات المرسلة أقل من الكميات المنتجة ب1,52%
-عام 2009 : الكميات المرسلة أقل من الكميات المنتجة ب2,21%
-عام 2010 : الكميات المرسلة أقل من الكميات المنتجة ب5,06%
-عام 2011 : الكميات المرسلة أقل من الكميات المنتجة ب0,59%
-عام 2012 : الكميات المرسلة أقل من الكميات المنتجة ب1,23%
التفسير المقدمة من طرف الETAP هو أن الكميات المرسلة تهم كميات النفط السائل فقط بينما كميات تقارير الإنتاج تحتوي على كميات النفط السائل و كميات غاز النفط السائل....
هذا التفسير لم يقنع هيئة الرقابة المالية |
دائما مع تقرير الهيئة العامة للرقابة المالية حول قطاع المحروقات...
المشكل الثالث أو بلوغة أخرى كيفاش القطاع العمومي يسبب خراب الدول :
كي تدخل الETAP شريكة في امتياز مع شركة اجنبية، تصير عملية تثبت في المصاريف التي وقع تأديتها على حساب الامتياز (تذكرو انو المصاريف هذي هي الي تحدد قيمة و نسبة مساهمة الETAP في رأس مال الشركة الي باش تستغل الامتياز و تذكرو انو نصيب تونس في الأرباح يتحدد على ضوء نسبة مساهمة الETAP في راس المال) ، و الاتفاقيات تنص أن تقوم الETAP بالتثبت من هذه المصاريف في أجل 24 شهرا من تاريخ فاتورات هذه المصاريف...
أي عاد عندنا
امتياز حقل سيدي الكيلاني : مصاريف سنوات 2006 و 2007 و 2008 مازلت الETAP ما ثبتتش فيهم
امتياز حقل الزاوية : مصاريف سنوات 2008 و 2009 مازالت الETAP ما ثبتتش فيهم
امتياز حقل صبرية : مصاريف 2010 و 2011 مازالت الETAP ما ثبتتش فيهم
و هالثلاثة حقول هاذم مجرد أمثلة خاطر باقي فما غيرهم الي الETAP مازال ما هداهاش ربي باش تثبت فيهم...
و أنه لقطاع عام حتى خراب تونس
الETAP جاوبت على هذه النقطة انو عندها نقص في عدد الموظفين المسؤولين على التثبت 12 موظف للتثبت من مصاريف 25 امتياز...
كي نعرفو انو كل واحد فيهم عندو الحق في 24 شهر باش يثبت في المصاريف، نستنتجو انو موظف واحد موش قادر في ظرف عامين كاملين انو يدقق في مصاريف 2 إمتيازات... |
صباح النور
إعادة :
المشكل الثاني أو بالأحرى التكعبيرة الاولى :
الدولة حين تعطي امتياز استغلال (CONCESSION) تأخذ عليه سنويا اتاوة يختلف حجمها باختلاف حجم البئر و حجم المداخيل و المصاريف، و عندها الحق زادا في شراء 20% من الإنتاج بسعر التصدير ناقص 10% بعنوان مساهمة الامتياز في تزويد السوق المحلية... و فوق هذاكا، في حال دخول ال ETAP شريك في الامتياز مع الشركة الخاصة، فإن تونس تأخذ جزء من الأرباح الصافية الامتياز بقدر مساهمة الETAP فيه....
الإشكالية هي انو قرار ل ETAP بالدخول أو لا كشريك في الامتياز هو قرار يقع اخذه عند اعطاء الامتياز و هو قرار نهائي لا يمكن التراجع فيه حسب قانون مجلة المحروقات التونسي و حسب الاتفاقيات التي يقع إبرامها مع الشريك الأجنبي....
هاو كيفاش BRITISH GAZ كعبرتهالنا... عام 97 قررت الETAP عدم المشاركة في امتياز حقل ميسكار (من اكبر الحقول التونسية و ارفعها انتاجا) "بناءا على معلومات منقوصة و غير دقيقة مقدمة من طرف BRITISH GAZ" (حرفيا عبارات التقرير) و لكن مبعد ظهر انو الاحتياطات من الغاز الموجودة بالحقل ارفع بكثير من ما أعلنت عنه BRITISH GAZ عند اعطاء هذا الإمتياز...
في إجابتها على هذه النقطة قالت الETAP انو ما فماش مغالطة و انو الدراسات التقنية عام 1997 هذاكا آش عطات و بالوقت BRITISH GAZ قامت بأشغال إضافية مكنت من تحسين الحقل |
بالله نرجعو لمشكل تمتع الشريك الاجنبي الخاص بعدم إجبارية تقديم الفوري للوثائق الي تثبت مصاريف الاستثمارات الي عملها طيلة سنوات البحث إلى حين الحصول على امتياز...
قلنا انو عدم إجبارية تقديم الوثائق في وقتها ممكن يأدي إلى ضياع هذه الوثائق أو تقديمها منقوصة أو غيرو من المشاكل...
الحكاية هذي تطرح زوز مشاكل :
أولا صعوبة التثبت من قيمة الاستثمارات الدنيا الواجب على الشريك الأجنبي تنفيذها طيلة فترة الاستكشاف أو البحث
ثانيا و هذا الاهم، مانا قلنا انو الشريك الخاص يأخذ رخصة بحث أو استكشاف و يصرف و إذا ما لقى شي ليه ربي، لكن إذا لقى و إضافة لدفع اتاوة النفط و بيع 20% من الإنتاج بسعر مخفض ب10%، من حق ال ETAP تدخل معاه شريكة في الامتياز، و هوني المشكل، أول مرحلة لتكوين الشركة الي باش تستغل الامتياز بين الETAP و الشريك الأجنبي هي تحديد رأس المال متاع هالشركة، و بالطبيعة الشريك الأجنبي باش يدخل في رأس مال هالشركة جملة المصاريف الي دفعها خلال سنوات البحث و التنقيب (و هذا حقه العادل)، لكن وقت الي وثائق هالمصاريف تكون منقوصة و ما تبعثتش للETAP آليا مع تقدم اشغال البحث و التنقيب، وقتها يصعب تحديد مصداقية هالمصاريف من عدمه، و خاصة في المصاريف العامة الي كل المحاسبين يعرفو انها شكارة كحلة ينجم يجي فيها كل شي... و لازمنا نعرفو انو المبلغ الي باش تساهم بيه الETAP في راس مال هذه الشراكة و نسبة مشاركتها في هالرأس مال و بالتبعية نسبتها في ال مرابيح الصافية المستقبلية، مرتبط شديد الارتباط بقيمة المصاريف الي صرفها الشريك الأجنبي على الاستثمارات خلال سنوات البحث و الاستكشاف... و باش نفهمو حجم المشكل، لازم نعرفو انو في عديد الحالات يوصل عدم التوافق بين الETAP و الشريك الأجنبي حول مصداقية بعض مصاريف الاستكشاف أو غياب الوثائق الي تثبتها، يؤدي إلى اجتماعات ماراطونية و تنازلات من الجهتين و أحيانا اللجوء إلى التحكيم الدولي
إنشاء الله نكون بسطت الموضوع كفاية المرة هذي... |
المشكل الثاني أو بالأحرى التكعبيرة الاولى :
الدولة حين تعطي امتياز استغلال (CONCESSION) تأخذ عليه سنويا اتاوة يختلف حجمها باختلاف حجم البئر و حجم المداخيل و المصاريف، و عندها الحق زادا في شراء 20% من الإنتاج بسعر التصدير ناقص 10% بعنوان مساهمة الامتياز في تزويد السوق المحلية... و فوق هذاكا، في حال دخول ال ETAP شريك في الامتياز مع الشركة الخاصة، فإن تونس تأخذ جزء من الأرباح الصافية الامتياز بقدر مساهمة الETAP فيه....
الإشكالية هي انو قرار ل ETAP بالدخول أو لا كشريك في الامتياز هو قرار يقع اخذه عند اعطاء الامتياز و هو قرار نهائي لا يمكن التراجع فيه حسب قانون مجلة المحروقات التونسي و حسب الاتفاقيات التي يقع إبرامها مع الشريك الأجنبي....
هاو كيفاش BRITISH GAZ كعبرتهالنا... عام 97 قررت الETAP عدم المشاركة في امتياز حقل ميسكار (من اكبر الحقول التونسية و ارفعها انتاجا) "بناءا على معلومات منقوصة و غير دقيقة مقدمة من طرف BRITISH GAZ" (حرفيا عبارات التقرير) و لكن مبعد ظهر انو الاحتياطات من الغاز الموجودة بالحقل ارفع بكثير من ما أعلنت عنه BRITISH GAZ عند اعطاء هذا الإمتياز...
في إجابتها على هذه النقطة قالت الETAP انو ما فماش مغالطة و انو الدراسات التقنية عام 1997 هذاكا آش عطات و بالوقت BRITISH GAZ قامت بأشغال إضافية مكنت من تحسين الحقل |
المشكل الأول :
رخص الاستكشاف و البحث ( رخص الاستكشاف مدتها سنتين على الأقصى غير قابلة للتجديد و لا يسمح فيها بالحفر إلا لأخذ عينات جيولوجية أو زلزالية، بينما رخصة البحث تمنح لمدة 5 سنوات قابلة للتجديد ب 11 سنة على الاقصى و تهم رخص البحث أساسا عمليات الحفر،) النوعين هاذم من التراخيص تخضع لاتفاقية بين الدولة من جهة و الشركة المستكشفة و الاتفاقيات هذي تحدد الالتزامات على الشركة من حيث برنامج الأشغال اللازمة إضافة للمبلغ الأدنى من المصاريف الواجب على الشركة تحملها لتنفيذ البرنامج....
الإشكالية هوني انو هالاتفاقيات ما تفرضش على الشركات المستكشفة أنها تقدم وثائق تثبت مصاريفها تدريجيا مع تقدم الأشغال.... عدم تقديم الوثائق في الاجال المعقولة و بالتوازي مع تقدم اشغال يؤدي إلى صعوبة مراقبتها و التثبت منها خاصة إذا البترول ما يتوجد إلا بعد خمسة سنين بحث و شطر اثباتات مصاريف الاكتشاف تضيع... و المراقبة اللاحقة بعد خمسة سنوات نشاط ممكن تصير في غياب أو نقص الوثائق تؤدي عادة لجلسات تفاوض عديدة مع الشركات الباحثة و ممكن توصل للتحكيم الدولي |
باش نفهمو بقية التقرير لازم توضيح صغير فيما يخص العلاقة المالية بين آل ETAP و STIR و STEG
في تونس، تقوم الشركة التونسية للأنشطة البترولية (ETAP) بشراء النفط بسعره العالمي الحقيقي و بيعه للشركة التونسية للأنشطة التكريرية ( STIR ) بسعر ثابت مضبوط بقرار مشترك بين وزيري المالية و الصناعة بتاريخ.... 7 ماي 2009. يعني من عام الي كان البترول ب44 دولار و الدولار و الدينار رأس برأس.... طبعا الفارق هو دعم لل ETAP ندفعوه من ميزانية الدولة،
في تونس، تقوم الشركة التونسية للأنشطة البترولية (ETAP) بشراء الغاز الطبيعي الجزائري بسعره العالمي الحقيقي و بيعه للشركة التونسية للكهرباء و الغاز بسعر ثابت مضبوط بقرار من وزير الاقتصاد الوطني بتاريخ.... 8 أكتوبر 1993. يعني من عام الي كان طن الغز ب2 دولار و الدولار ياقف قدام الدينار و عينيه في القاعة.... طبعا الفارق هو دعم لل ETAP ندفعوه من ميزانية الدولة،
الدعم لل ETAPفي الحالتين هو في الواقع دعم غير مباشر لل STEG و STIR .... و بالتالي دعم للمحروقات و الكهرباء الي نستهلكوهم
الإشكالية هوني، تكمن في أنو الشركتين المدعومتين بشكل غير مباشر، ما يقدروش حقيقة كلفة المنتوج الي خذاووه... هذاكا علاه بداية من غرة جانفي 2015 الSTEG و الSTIR مفروض انهم بدأو يستوردو في حاجياتهم وحدهم |
نستفتحو تلخيصنا لتقرير هيئة الرقابة المالية لقطاع المحروقات بنكتة:
في اجتماع لجنة صفقات المحروقات بتاريخ 13 ديسمبر 2013، لتصدير كمية نفط خام نوعية "ريمورة" وقع الخيار على شركة Repsol التي اقترحت دفع سعر يساوي "سعر برنت ناقص دولار امريكي واحد و 65 سنتا " ثمنا للبرميل... بينما عرضت شركة ENI الإيطالية أن تشتري البرميل بسعر يساوي "سعر برنت ناقص دولار امريكي واحد فقط"... يعني ضيعنا 65 سنتا على ثمن البرميل الواحد المصدر، تخيلوا حجم الصفقة و شوفو قداش ضاعت علينا فلوس بالعملة الصعبة...
الضحكة فين؟ الضحكة انو العملية قانونية جدا و ما فيها حتى تلاعب و لا سرقة، يعني خراب ديار بالقانون... و السبب هو انو الشركة الإيطالية ENI صاحبة العرض الاقضل، تجاوزت التوقيت القانوني المنصوص عليه بكراس الشروط لإرسال العرض ب... 39 دقيقة...
المصيبة انو تقرير المراقبين، يقر بأن العملية قانونية جدا و ما فيها حتى تلاعب و يتحدث ايضا عن خسارة مالية هامة بالعملة الصعبة ضاعت على الدولة بسبب بيروقراطية القوانين.... كثر الهم يضحك |
حصلنا على نسخة كاملة من تقرير هيئة الرقابة المالية حول التصرف العمومي في قطاع المحروقات :) ... هكا توا انجمو نحكيو و راسنا عالي و حد ما ينجم ينعتنا بالشعبوية :)... التقرير فيه 192 صفحة و سنمدكم بملخصات مبسطة و مفسرة لكل مواطن الخلل المذكورة من طرف هيئة الرقابة... شوية صبر برك :) و لنا عودة لموضوع المحروقات |
صباح النور،
نهار الاثنين هو أحب الأيام عند التوانسة 😃، بإذن الله بالروح هذي سنفوق كل الدول في نسب النمو الاقتصادي...
نهاركم أسعد الايام |
معلومة : في تونس ممنوع التفويت في ثروات الدولة الباطنية في إطار تشارك مع الخواص تحت نسبة 50% للشعب التونسي، يعني الكلام الي يدور حول حصول الشركة الهولندية على 90% من النفط المكتشف أخيرا لا أساس لها من الصحة، النسبة هذي (90%) تعني علاقة الهولنديين مع الشريك التونسي الخاص الي هو بوشماوي، فيما بقى نصيب تونس من هذا الحقل هو 50% أقل شي، و النظام المتبع من طرف تونس هو إعطاء رخص الاستكشاف و في حال عدم وجود نفط الشركة المستكشفة تتحمل الخسائر وحدها و في صورة العثور على النفط، تونس تأخذ نسبة لا تقل وجوبا عن 50% من العائدة، يعني خارجين من الخسارة، داخلين في الربح بالنصف أقل شي |
شركة هولندية تعلن عن اكتشاف حقل نفط بمنطقتي زعفران و العطشان بالجريد التونسي... طاقة انتاج الحقل 4300 برميل نفط و 395 الف متر مكعب من الغاز يوميا... الشركة تتوقع اكتشاف المزيد مستقبلا
باهيين 4300 برميل يوميا... صحيح لا علاقة ب ال11 مليون برميل يوميا متاع السعودية، لكن مهما كانت تافهة، أي كمية تعاونا |
مشكلة أطنان السلع الفاسدة الي كل مرة نسمعو أنها تشدت ما فيهاش إلا محاولة الربح على حساب صحة المواطن و الجودة، وراءها جريمة شنيعة أخرى و هي التخزين و حرمان المواطن من السلعة المعنية لما تكون موجودة و سعرها في المتناول، ثم طرحها بعد ذلك بأسعار أعلى لما تتفقد من السوق، الي تشدو ماهم إلا ناس غدرهم السوق و سعر السلعة الي خزنوها ما طلعش إلى أن انتهت صلاحيتها فحاولوا تسويقها رغم ذلك... |
لصوص؟
المشكلة عمرها ما كانت في قانون جبائي ظالم، المشكلة في عقلية التونسي مع الجباية... و المشكلة الأعظم هي النظام التقديري بالنسبة للمهنيين و التجار من جهة و نظام عدم فرض مراقب حسابات على كل أنواع الشركات مهما كان حجمها...
أسهل حاجة هي الصياح حول العدالة الجبائية و حول التهريب، لكن هذا الصياح يصبح مسخرة حين يساند نفس الصائحين إضرابات مختلفة المجموعات المهنية عند المس من جنتهم الجبائية، هذا الصياح يصبح مسخرة حين تتصدى الدولة للتهريب و الاقتصاد الموازي فيقوم عندها الصائحون بمسرحية شعبوية حول الشعب المطحون الذي لا حل له إلا التهريب، هذا الصياح يصبح مسخرة لو فكرت الدولة في تخفيض الضغط الجبائي على الشركات لتشجيع العاملين في السوق الموازية على الانخراط في الاقتصاد المقنن، فيصبح الخرفان أن هذا دعم اجرامي لرأس المال دون معرفة أن توسع عدد المطالبين بالضرائب سيغطي أكثر من مرة النقص الحاصل من تخفيض نسبة الضريبة...
عمليا، بالنسبة للمهنيين و التجار، تكمن المأساة في النظام التقديري الذي يحدد مبلغا معينا يدفع كضرائب بقطع النظر عن التثبت الدقيق و الفعلي من حقيقة مداخيل الشخص المطالب بهذه الضرائب... السبب هو السماح لهؤلاء بالنشاط دون إجبارية مسك محاسبة عامة مقننة بحجة أن حجم نشاطهم لا يستدعي ذلك... نحن في 2015، الإعلامية تحت كل حجر، خريجو كليات المحاسبة بالآلاف ... لنفرض على الجميع محاسبة مقننة و سنوجد آلاف مواطن الشغل لخريجي المحاسبة و لن تتكلف العملية شيئا يذكر للمهنيين و التجار المطالبين بالضرائب لأن عددهم الكبير سيجعل كل خريج محاسبة يجني مبلغا لا بأس به رغم السعر البسيط الذي يمكن فوترته مقابل مسك محاسبة كل فرد من هاته الفئة من المطالبين بالضرائب، و في نفس الوقت سيعلم كل واحد ما له و ما عليه و ستجني المجموعة الوطنية حقها... الناس المعنية بهذا النوع من التهرب لازمها تفهم انو الارتفاع المهول لمستوى عيشها مقارنة بالأجراء ليس نتيجة عذاب و تضحية و جهد جهيد، لكن لانها قاعدة تسرق في الشعب التونسي (ما فماش تعبير آخر، هم لصوص و انتهى) و تتمتع في نفس الوقت ببنيته التحتية و أمنه و عدالته...
بالنسبة للشركات (الي هي مجبرة في جميع الحالات على مسك محاسبة عامة قانونية)، يجب فوق ذلك فرض مراقب حسابات على الجميع بدون استثناء (حاليا يفرض ابتداءا من رأس مال معين) و كلفة هذا المراقب هي بطبعها مرتبطة بحجم الشركة. هكذا نقضي على تلاعب أصحاب الشركات الصغرى و المتوسطة بمحاسبتهم... و كيف كيف هوني، أصحاب الشركات الي همهم الوحيد التهرب من الضرائب لازمهم يفهموا انهم سراق انذال و لصوص من أحقر خلق الله، لأنهم يسرقوا في شعب كامل و في نفس الوقت يتمتعوا ببنيته التحتية و أمنه و عدالته...
هناك ايضا امر مشترك للجميع و قد بدأ فرضه في تونس بعد : رفض التعامل بال"كاش" فوق مستوى مبلغ معين، حين تمر اهم المبالغ بالحساب البنكي، سيكون على المطالب بالضريبة تبرير أي مدخول بوثائق مقنعة أو تحمل الضريبة المستحقة على هذا المدخول...و الأهم هو انو التونسي لازمو يتعلم يطالب بفاتورة آليا في تعاملاتو... التونسي لازمو يعرف انو كي يشري حاجة مهربة رخيصة من نصبة راهو عاون هاك المهرب و النصاب على عدم دفع نصيبو في الجباية و انو بالنهاية الفلوس الي ربحهم اليوم من رخص هاك الحاجة مصيرو هو يخلصهم أداءات إضافية أو ارتفاع في أسعار المواد الأساسية لتغطية الضرائب الي ما خلصهاش النصاب و المهرب
بالنسبة لموضوع الامتيازات الجبائية التي يحصل عليها المستثمرون لازمنا نفهمو أنها ما تحططش هدية أو لسواد عيونهم و انو الهدف منها حاجة برك، هي التشجيع على الاستثمار و بعث مواطن شغل في للقطاع الخاص و هو القطاع الوحيد الي بالحق خدامتو تخلق في ثروة للبلاد هذي... للأسف مشكلة الموضوع هذا هو نقص إمكانيات الإدارة العامة للمراقبة الجبائية لمتابعة حسن التمتع بهذه الامتيازات الجبائية و الالتزام بشروطها... و هوني زادا لازم على الاقل القانون يتبدل نحو عقوبات سجنية عنيفة ضد كل من يتمتع بالامتيازات الجبائية و يتهرب من تطبيق الغاية التي نالها من أجلها....0 |
هيا آش قولكم كان نسمعو حقيقة أخرى توجع؟
توضيح فيما يخص مساهمة الأجراء في موارد ميزانية الدولة : راهي ما تفوتش 12,5% و هاو علاش :
موارد ميزانية الدولة لسنة 2015 يبلغو 28900 مليون دينار متأتيين أساسا أساسا من زوز أنواع :
1) الجباية : و قيمتها المتوقعة سنة 2015 هي 19027 مليون دينار متأتية مما يلي :
* الضرائب المباشرة و هي نسبة تطبق على "المدخول السنوي للفرد بعد ما انقصو منو بعض المصاريف" بالنسبة للافراد، و نسبة تطبق على "الأرباح السنوية الصافية" بالنسبة للشركات
* الأداءات غير المباشرة : و تهم ال taxes بجميع انواعهم كيما Tva و تسجيل العقارات و الديوانة و الخطايا الجبائية و غيرها... و الأداءات هذي يتحملها الفرد (أيا كانت صفته أجيرا أو صاحب شركة أو صاحب عمل) و الشركات في نفس الوقت (باستثناء ال TVA الي يتحملوها الأفراد فقط و لكن كل الأفراد سواء أجير أو صاحب مهنة حرة أو صاحب شركة)
2) الديون : من المنتظر نتسلفو سنة 2015 ما قيمته 7305 مليون دينار
توا اذا نحبو نعرفو مساهمة الأجراء في موارد ميزانية 2015 باش نحكيو حصريا على الضرائب متاعهم التي تتم عبر الخصم من الأجر الي يقبضوه شهريا، باعتبار انو كيما قلنا لفوق، الأداءات الأخرى يخلصوها الناس الكل سواء كان أجير و الا طبيب و الا محامي و الا تاجر و الا صاحب شركة...
الخلاصة :
الخصم من المورد على الشهاري في 2015 يبلغ 3628 مليون دينار، و يمثل هذا المبلغ 12,5% من موارد ميزانية الشعب التونسي سنة 2015
بالطبيعة فما ديما شكون يحب يحس انو الشهار مسكين و يعاني، و التفكير هذا ما يحبش يغزر لمساهمة الأجراء السنوية في ميزانية الدولة، لا يحب يغزر إلا للضرائب المباشرة و نسبة مساهمة الأجراء فيها عن طريق الخصم من الأجر مقارنة بنسبة مساهمة الشركات فيها عن طريق الضريبة على الأرباح... النسب هي 41% للأجراء و 59% للشركات... العباد هذي تشيخ كيف تقرب النسب لبعضها ( و بالله لاني فاهم سبب شيختهم)، بالطبيعة ما يغزروش لعدد الأجراء قداش و الشركات قداش، ما يحبوش يسمعو أن معدل ما تدفعه كل شركة من ضرائب يساوي تقريبا 40 مرة معدل ما يدفعه كل أجير (هذي مقارنة مزعجة في الفكر الشعبوي)... ال41% مساهمة الاجراء في الضرائب المباشرة يدفعها 3392 الف أجير أي بمعدل 1070 دينار الأجير سنويا بينما تدفع 119635 شركة 59% من الضرائب المباشرة بمعدل سنوي يساوي 42153 دينار الشركة الواحدة
أيضا و طبعا العباد هذي ما تحبش تفكر انو النظر للمساهمة في الضرائب المباشرة فقط هو امر ما يعني شي بإعتبار هالنوع من الضرائب هي أبعد ما تكون على تغطية موارد الميزانية السنوية للشعب التونسي (ما تلبيش أكثر من 30% من احتياجاتنا السنوية). و ما يحبوش يفكرو في انو بقية الضرائب غير المباشرة يدفعوها جميع انواع المواطنين سواء أجير أو محامي أو طبيب أو صاحب شركة أو غيرهم...
ملاحظة : كاتب هذه الكلمات شهار و ما عندو حتى هدف إلا صفع الشعبوية و المزايدات بجميع انواعهم الي قاعدة تتصب على رأس الشعب التونسي... كلمونا بكلام حقيقي و مبعد اطرحو افكاركم و خليونا نحكمو عليها لكن موش ترميو في مصائب كذب على أسماع التوانسة فقط باش تظهر افكاركم العبيطة بطلة |
نداء بسيط للي يبعثولنا في ميساجات كلها أدب و حشمة بعد حديثنا حول حقيقة مساهمة قطاع الفسفاط في الصادرات التونسية، و حقيقة مساهمة فسفاط قفصة و المجمع الكيميائي و غيرهم من المؤسسات العمومية في ميزانية الدولة :
الميساجات المتخلقة برشا رانا ما نجاوبوهاش، و نطلب منكم تعاونونا و تكذبونا و تفضحونا، والله الصفحة هذي غلطت مرتين توا 5 سنبن، و في المرتين كنا اول ما صرح بخطئنا لأحباء الصفحة، و مستعدين لثالثة، لكن بشرط: قدمو لنا أرقام من مصادر رسمية ذات مصداقية تناقض ارقامنا، هذا كل المطلوب منكم بعيد عن أي استمناء ايديولوجي شعبوي... صدقوني احسن من الميساجات المتخلقة الي في الأخير ما يقراها كان الأدمين و ما تغير شي في الحقيقة الي قلناها |
بعد ما حكينا البارح على حقيقة مساهمة صادرات الفسفاط و مشتقاته في مجموع صادرات تونس و الي كيما قلنا ما فاتتش معدل نسبة 6,9% خلال الفترة 2000-2013، برشا من أحباء الصفحة بلغونا انو المهم موش نسبة الصادرات لكن النسبة في ميزانية الدولة، للأسف موقع وزارة المالية ما يقدمش مساهمة فسفاط قفصة و المجمع الكيميائي وحدهم في ميزانية تونس و لكن يقدم قيمة هذه المساهمة بالنسبة لكل المؤسسات العمومية على بعضها... و نزول عند رغبة الاوخيان، نقدمولكم نسبة مساهمة التحويلات السنوية لل106 مؤسسة عمومية في ميزانية تونس من 2002 إلى 2014... و كي نقولو ال106، معناها بفسفاط قفصة بالمجمع الكيميائي ب اتصالات تونس بالستير بالايتاب بغيرهم على بعضو عاري و لابس.... و كي نقولو التحويلات طبعا ما نقصدوش الضرائب و لا مداخيل بيع البترول و لكن التحويلات السنوية من أرباح هذه الشركات و الي تندرج في ميزانية الدولة في باب الموارد/العنوان الاول/الجزء الثاني (مداخيل غير جبائية اعتيادية)/ الصنف الثالث ( تحويلات المنشآت العمومية و مرابيح الخزينة)...
المعطيات : خلال الفترة المذكورة لم يتجاوز معدل قيمة تحويلات المؤسسات العمومية ال 728 مليون دينار سنويا و لم يتجاوز معدل نسبة مساهمة هذه التحويلات في ميزانية الدولة ال 4,24% سنويا، نخليكم تخيلو اذا مساهمة 106 مؤسسة بكلهم 4,24%، قداش تكون مساهمة مؤسسة وحدها... (الي يحب يعرف قيمة المبالغ كل سنة يشوف الرسم البياني الي هبطناه اليوم القايلة)
الخلاصة : يا توانسة أفهمو حقيقة ميزانيتكم و تناقشو بكل عقلانية و تذكروا انو المركب يا تمنع بينا الكل يا نغرقو الكل.
المصادر قوانين المالية و قوانين المالية التكميلية من 2002 إلى 2014 |
بعد ما حكينا البارح على حقيقة مساهمة صادرات الفسفاط و مشتقاته في مجموع صادرات تونس و الي كيما قلنا ما فاتتش معدل نسبة 6,9% خلال الفترة 2000-2013، برشا من أحباء الصفحة بلغونا انو المهم موش نسبة الصادرات لكن النسبة في ميزانية الدولة، للأسف موقع وزارة المالية ما يقدمش مساهمة فسفاط قفصة و المجمع الكيميائي وحدهم في ميزانية تونس و لكن يقدم قيمة هذه المساهمة بالنسبة لكل المؤسسات العمومية على بعضها... و نزول عند رغبة الاوخيان، نقدمولكم نسبة مساهمة التحويلات السنوية لل106 مؤسسة عمومية في ميزانية تونس من 2002 إلى 2014... و كي نقولو ال106، معناها بفسفاط قفصة بالمجمع الكيميائي ب اتصالات تونس بالستير بالايتاب بغيرهم على بعضو عاري و لابس.... و كي نقولو التحويلات طبعا ما نقصدوش الضرائب و لا مداخيل بيع البترول و لكن التحويلات السنوية من أرباح هذه الشركات و الي تندرج في ميزانية الدولة في باب الموارد/العنوان الاول/الجزء الثاني (مداخيل غير جبائية اعتيادية)/ الصنف الثالث ( تحويلات المنشآت العمومية و مرابيح الخزينة)...
المعطيات : خلال الفترة المذكورة لم يتجاوز معدل قيمة تحويلات المؤسسات العمومية ال 728 مليون دينار سنويا و لم يتجاوز معدل نسبة مساهمة هذه التحويلات في ميزانية الدولة ال 4,24% سنويا...
الخلاصة : يا توانسة أفهمو حقيقة ميزانيتكم و تناقشو بكل عقلانية و تذكروا انو المركب يا تمنع بينا الكل يا نغرقو الكل.
المصادر قوانين المالية و قوانين المالية التكميلية من 2002 إلى 2014 |
صباح النور، الستاتي هذي البارح عملت برشا نقاشات أحيانا غريبة :
"معلومة حول مساهمة الفسفاط في صادرات تونس :
خلال الفترة بين 2000 و 2013، لم يتجاوز معدل نسبة مساهمة قطاع الفسفاط (بأنواعه الكل خام و معالج و متاع CPG و متاع GROUPE CHIMIQUE و الي في حكاك الياغرط....) في الصادرات التونسية 6,9% سنويا. على سبيل مثال للمقارنة، بلغ معدل نسبة مساهمة قطاع النسيج و الجلد و الملابس الجاهزة في صادرات تونس 33,4% سنويا خلال نفس الفترة."
المصيبة انو التوانسة عايشين تالمون في أوهام لدرجة ما عادش يحب يسمعو حقيقتهم للأسف |
معلومة حول مساهمة الفسفاط في صادرات تونس :
خلال الفترة بين 2000 و 2013، لم يتجاوز معدل نسبة مساهمة قطاع الفسفاط (بأنواعه الكل خام و معالج و متاع CPG و متاع GROUPE CHIMIQUE و الي في حكاك الياغرط....) في الصادرات التونسية 6,9% سنويا. على سبيل مثال للمقارنة، بلغ معدل نسبة مساهمة قطاع النسيج و الجلد و الملابس الجاهزة في صادرات تونس 33,4% سنويا خلال نفس الفترة. |
مساهمة الفسفاط في صادرات تونس :
خلال الفترة بين 2000 و 2013، لم يتجاوز معدل نسبة مساهمة قطاع الفسفاط في الصادرات التونسية 6,9%. على سبيل مثال للمقارنة، بلغ معدل نسبة مساهمة قطاع النسيج و الجلد و الملابس الجاهزة في صادرات تونس 33,4% خلال نفس الفترة.
المصدر : المعهد الوطني للإحصاء :
http://www.ins.nat.tn/fr/donnee_economiques2.php?Code_indicateur=1801010&Code_indicateur2=1801020
http://www.ins.nat.tn/fr/donnee_economiques3.php?Code_indicateur=1805013 |
أحباء الصفحة الي بحكم عملو أو اتصالاتو عندو القوائم المالية لفسفاط قفصة يمدنا بها نكون له ممنونين |
ما انجموش نعيشو مع بعضنا لو :
ما انجموش نعيشو مع بعضنا اذا ما كانش كل واحد فينا يخمم في الضرائب و الأداءات كواجب لتوفير ضرورات هالعيش المشترك كالأمن و البنية التحتية و الدفاع و الرقابة الصحية و الاقتصادية و التهيئة الترابية و غيرها من مقتضيات تسيير عيش المجموعة الوطنية
ما انجموش نعيشو مع بعضنا بثقافة البوبلاش و ثقافة هوكا الآخرين يدفعو، ما انجموش نعيشو مع بعضنا اذا التونسي كي يسمع حديث على ميزانية الدولة ما يخممش آليا انو الحديث على فلوسو و عرق جبينو الي نحاهم من فم صغارو و ساهم بيهم في مصاريف العيش المشترك، ما انجموش نعيشو مع بعضنا اذا التونسي يسمع بحجم الخراب و التكركير و سوء التصرف في المؤسسات العمومية و ما يخممش انو فلوسو هو قاعدة تتنهب، ما انجموش نعيشو مع بعضنا اذا التونسي نهار الي ياقف قدام صندوق الاقتراع ما يخممش انو قاعد يعطي في توكيل بالتصرف في فلوسو للسيد الي باش ينتخبو، ما انجموش نعيشو مع بعضنا اذا نهار الي نسمعو ب مفاوضات بين نقابات الجشع العمومي و الدولة ما نخمموش آليا انو الحديث يدور حول فلوسنا و يا ترى كمشة موظفي القطاع العام الي طالبين الزيادة من الشعب قاعدين يقدمو فعليا في خدمات مقابلة لأجرهم الحالي اصلا اولا، ما انجموش نعيشو مع بعضنا اذا نسمعو بقانون جديد لتشجيع الاستثمار بما فيه من إمتيازات جبائية للمستثمرين ما غير ما نسألو الحكومة منين باش تجيب النقص الجبائي المترتب عن الامتيازات الجديدة أو ما غير ما نسألوها يا ترى إمكانيات إدارات المراقبة الجبائية الحالية تسمحلها بكشف أغلب محاولات التهرب الجبائي للشركات او لا، ما انجموش نعيشو مع بعضنا اذا يجد علينا منطق الاستمناء الايديولوجي متاع القطاع العام مقدس و هو يتكلف على ميزانيتنا خراب ديار، اذا ما نحسبوهاش بمنطق الكلفة و جودة الخدمة و مبعد نقررو نعطيو الخدمة للخواص او نخليوها عامة، انجموش نعيشو مع بعضنا ما غير ما نفكرو انو أي تنازل حكومي لنقابات النهب العمومي أو للأعراف قداش باش يترتب عليه تداين جديد للدولة، ما انجموش نعيشو مع بعضنا ما غير ما نفكرو آليا انو أي دين جديد نحن كلنا مسؤولين على خلاصه، ما انجموش نعيشو مع بعضنا اذا ماشي في بالنا انو بقية الشعوب باش تواصل تسلفنا فلوس نستعملوها في الأكل و التمخميخ إلى ما لا نهاية... ما انجموش نعيشو مع بعضنا اذا كي الواحد منا يشري سلعة مهربة أو من نصبة في الشارع ما يخممش آليا أنو الي باعلو هاك السلعة ما خلص حتى مليم ثمن تمتعو بمرافقنا العامة و انو هالفلوس الي ما دفعهاش المهرب أو الي عامل نصبة في الشارع باش تنقص من ميزانية الشعب التونسي و أنها كي تنقص من ميزانيتنا مصيرنا نضطرو الترفيع في أسعار المدعمة....
ما انجموش نعيشو مع بعضنا |
خواطر حول المستجدات النقابية :
عمال دحدح في إضراب يوم 23 ماي... احترامنا و مساندتنا التامة... مشغل في القطاع الخاص عاجز عن خلق مناخ عمل سليم هو إما فاشل أو جشع... كل المساندة لنقابات القطاع الخاص في سعيهم لتحسين أوضاعهم. .. انتم على الأقل تدفعون عرقكم و صحتكم و تنتجون 85% من ثروة البلاد سنويا، و تتحملون فوق ذلك النهب الممنهج الذي تقوم به نقابات الجشع العمومي للضرائب التي تدفعونها من عرقكم...
معلومة : نقابة وزارة الصحة أعلنت أنها ستمتنع عن تقديم الخدمات الاستعجالية للمواطنين اذا لم يركع الشعب التونسي لطلباتهم بعد إضراب يومي 26 و 27 افريل.... رغم أكل شي أعتقد أنها عربدة فضفاضة للعملة و أن الممرضين لن يستجيبو لها لأن هذه النقابة في الواقع لا تمثلهم |
الجامعة العامة للصحة تعلن إضراب عام يومي 28 و 29 افريل 2015 بكامل المراكز الصحية في الجمهورية... المطالب الي طالبينها من الشعب التونسي؟ تبدأ كالعادة بالتنوفيق متاع تحسين المرافق الصحية (تقول انت احنا راقدين على ثروة سويسرا و ما نحبش نصرفوها على سبيطاراتنا)... و تنتهي بالمطلب الحقيقي الوحيد ليهم كالعادة و هو المنح و الزيادات... أكيد على التفاني و الأخلاق الطيبة الي يلقاهم الشعب التونسي في سبيطاراتو ما ينجم كان ينحي من فمو و يزيد موظفي الصحة في الشهرية...
معلومة : في ميزانية 2015 الشعب التونسي مخصص من ميزانيتو لموظفي وزارة الصحة بجميع انواعهم زيادة ب 32 مليون دينار ل81493 عون، أي بمعدل زيادة 390 دينار للعون الواحد في السنة. كيف كيف، في 2015 الشعب التونسي مخصص 18 مليون دينار من ميزانيتو لترقية 8500 موظف في هالوزارة، أي بمعدل زيادة 2117 دينار في السنة لكل واحد فيهم. يعني الزيادة الي خصصها الشعب التونسي لموظفي وزارة الصحة في 2015 هي 50 مليون دينار دون اعتبار كلفة الانتدابات الجديدة... هذا ما عجبش جامعة الجشع العمومي في وزارة الصحة و يحبو أكثر مكافأة لهم على الاستقبال الرائع و الاهتمام الفوق إنساني الي يقدمو فيهم لمشغلهم الشعب التونسي...
معلومة اخرى، تكاليف التأجير العمومي لموظفي وزارة الصحة ارتفعت بين 2013 و 2015 ب 9,2% سنويا، بينما الموارد الذاتية لميزانية الشعب التونسي (دون اعتبار الديون) لم ترتفع إلا ب3,9%... موش مشكل يستاهلو، نمشيو نتسلفولهم بالدوفيز و نخلصو دم قلبنا انتيريس غير هوما برك يعبيو كروشهم باش يتبننو الرقدة في السبيطارات و البيرووات... كيفاش قلتولي؟ التجهيزات الصحية؟ الوحدات الصحية الي موش موجودة في المناطق المنكوبة بالفقر؟... توا هذا كلام؟ آش نعملو بيهم؟ ما يزيش البشاشة و الانسانية و الاهتمام الإنساني الرائع الي يلقاه الشعب التونسي من موظفي الصحة العمومية؟ أي أكهو عاد، تحبو سكانارات و آلات تصفية دم و غيرها من التجهيزات الطبية من فوق؟؟؟ كيفاه؟ و القطاعات الأخرى و البنية التحتية و الامن و الجيش و البطالة؟؟؟ توا هذا كلام؟؟؟ و اش دخلها هي نقابة الجشع العمومي متاع وزارة الصحة؟ كل نقابة عمومية تنهب من جهتها و الي فك أكثر هو المعلم في انتظار نجوعو الكل... قداشكم صعاب يا توانسة، عبيو كروش هالموظفين الهائلين و نقصو من الحديث الفارغ....
الخلاصة: أكبر كارثة حلت على الشعب التونسي هي يوم تم اذلاله بالموافقة على عربدة لسعد اليعقوبي و جماعته المتحكمين في رقاب الاساتذة، فتح باب الخنوع على نفسه و لن يتورع الجشع النقابي العمومي عن استغلال هذا الذل حتى يتم خراب تونس نهائيا...
بالطبيعة جماعة التبرير الخراوي بالتهرب الجبائي و الفساد و غيرو، كيفهم كيف الي قالولو " راهو كان تبني طاق آخر فوق دارك راهي اتطيح"، قالهم "شبيكم هكا، هاكم تشوفو في ساس داري خايخ خليني نبني" |
صباح النور، هذي إعادة :
سلمى اللومي الرقيق وزيرة السياحة قالت انو من اولوياتها فض مشكل ديون أصحاب النزل :
بلغت ديون القطاع السياحي في تونس لدى البنوك 4077 مليون دينار (4077 مليار مليم) بنهاية ديسمبر 2014, و المبلغ هذا يساوي 9,3% من جملة القروض الي عاطيتها البنوك التونسية الكل، و البنوك الحكومية عندها فيه نصيب الاسد اكيد، الSTB مثلا عندها فيه أكثر من 500 مليون دينار...
توا أصحاب النزل المسالين يشكيو من المديونية و كان يفلسو كارثة على 400 الف موطن شغل مباشر في السياحة و كارثة على مداخيل تونس من العملة الصعبة الي لو تغيب ما عاد انجمو نشريو حتى شي من الخارج، و من الجهة الاخرى اذا ما يخلصوش الي تسلفوه، البنوك التونسية تنجم تفلس و كان فلست البنوك تفلس تونس و نجوعو بكلنا بحول الله.... يعني منا تكوي و منا تشوي...
السؤال الي نطرحو على أصحاب النزل، تريدون من ميزانية الشعب التونسي التكفل بجانب من ديونكم لإنقاذ القطاع، معقول... ايه و شنوا يضمن للتوانسة انو القروضات الي خذيتوهم استعملتوهم بالحق و بشرف في النزل متاعكم آما الله غالب التقلبات السياسية و الامنية المحلية أو العالمية هي الي أثرت على جلبكم للسياح و خلاتكم في وضعية مالية حرجة؟ شنوا الي يضمنلنا انو الفلوس تصرفت لتطوير هذه النزل و تحسينها و موش في الفشخرة الفارغة و شهاري خيالية و اقامات مجانية لأهلكم و اصحابكم؟ شنوا الي يضمنلنا أنكم تصرفتو قانونيا تصرف آب العائلة الجيد (En bon père de famille) في هذه القروض كي خذيتوها؟ يعني اعذروا جاهل كيفي و فهموني، انسان صاحب مؤسسة يشوف مؤسستو قاعدة تغرق بينما هو لاباس عليه أموال في البنك و عقارات و سيارات (والله ربي يبارك و يزيد اذا كانت جات بالتعب و الشقاء ) كيفاش تجي هذي؟؟؟ ياخي المعقول أنو اذا عندو الثقة في مردودية مؤسستو و حريص عليها لازمو يضخ فيها أموال من عندو و يرفع في راس مالها باش تاقف على ساقيها و تجيبلو أرباح مستقبلية تعوضو على الي ضخو
هيا عندي ليكم اقتراح، الي فيكم عندو تقارير مراقبي الحسابات متاع 10 سنين لتالي يصبح من حقه مطالبة التوانسة أنهم يعاونوه في تخفيف ديون مؤسستو، لكن ب 3 شروط :
* انو تكون تقارير العشرة سنوات محررة وممضاة من طرف خبراء محاسبين مسجلين بالهيئة الوطنية للخبراء المحاسبين بتونس (الجمهورية و ليس العاصمة)
* انو تكون هذه التقارير متاع العشرة سنين نظيفة و بكلها فيها مصادقة الخبير على الحسابات دون أي احتراز (حين يصادق الخبير المحاسب على المحاسبة مع احتراز أو اكثر، فمعناها انو لم يتمكن من التثبت من مبالغ معينة أو أنو إدارة النزل قامت بتقييدات مرفوضة في المعايير المحاسبية التونسية أو مشبوهة)
* الخضوع لتدقيق جبائي للنزل كشركة و لمالكيه الاكثريين في أملاكهم الشخصية على الخمس سنوات الماضية
هيا آش قلتو خوتي؟ |
بلغت ديون القطاع السياحي في تونس لدى البنوك 4077 مليون دينار (4077 مليار مليم) بنهاية ديسمبر 2014, و المبلغ هذا يساوي 9,3% من جملة القروض الي عاطيتها البنوك التونسية الكل، و البنوك الحكومية عندها فيه نصيب الاسد اكيد، الSTB مثلا عندها فيه أكثر من 500 مليون دينار...
توا أصحاب النزل المسالين يشكيو من المديونية و كان يفلسو كارثة على 400 الف موطن شغل مباشر في السياحة و كارثة على مداخيل تونس من العملة الصعبة الي لو تغيب ما عاد انجمو نشريو حتى شي من الخارج، و من الجهة الاخرى اذا ما يخلصوش الي تسلفوه، البنوك التونسية تنجم تفلس و كان فلست البنوك تفلس تونس و نجوعو بكلنا بحول الله.... يعني منا تكوي و منا تشوي...
السؤال الي نطرحو على أصحاب النزل، تريدون من ميزانية الشعب التونسي التكفل بجانب من ديونكم لإنقاذ القطاع، معقول... ايه و شنوا يضمن للتوانسة انو القروضات الي خذيتوهم استعملتوهم بالحق و بشرف في النزل متاعكم آما الله غالب التقلبات السياسية و الامنية المحلية أو العالمية هي الي أثرت على جلبكم للسياح و خلاتكم في وضعية مالية حرجة؟ شنوا الي يضمنلنا انو الفلوس تصرفت لتطوير هذه النزل و تحسينها و موش في الفشخرة الفارغة و شهاري خيالية و اقامات مجانية لأهلكم و اصحابكم؟ شنوا الي يضمنلنا أنكم تصرفتو قانونيا تصرف آب العائلة الجيد (En bon père de famille) في هذه القروض كي خذيتوها؟ يعني اعذروا جاهل كيفي و فهموني، انسان صاحب مؤسسة يشوف مؤسستو قاعدة تغرق بينما هو لاباس عليه أموال في البنك و عقارات و سيارات (والله ربي يبارك و يزيد اذا كانت جات بالتعب و الشقاء ) كيفاش تجي هذي؟؟؟ ياخي المعقول أنو اذا عندو الثقة في مردودية مؤسستو و حريص عليها لازمو يضخ فيها أموال من عندو و يرفع في راس مالها باش تاقف على ساقيها و تجيبلو أرباح مستقبلية تعوضو على الي ضخو
هيا عندي ليكم اقتراح، الي فيكم عندو تقارير مراقبي الحسابات متاع 10 سنين لتالي يصبح من حقه مطالبة التوانسة أنهم يعاونوه في تخفيف ديون مؤسستو، لكن ب 3 شروط :
* انو تكون تقارير العشرة سنوات محررة وممضاة من طرف خبراء محاسبين مسجلين بالهيئة الوطنية للخبراء المحاسبين بتونس (الجمهورية و ليس العاصمة)
* انو تكون هذه التقارير متاع العشرة سنين نظيفة و بكلها فيها مصادقة الخبير على الحسابات دون أي احتراز (حين يصادق الخبير المحاسب على المحاسبة مع احتراز أو اكثر، فمعناها انو لم يتمكن من التثبت من مبالغ معينة أو أنو إدارة النزل قامت بتقييدات مرفوضة في المعايير المحاسبية التونسية أو مشبوهة)
* الخضوع لتدقيق جبائي للنزل كشركة و لمالكيه الاكثريين في أملاكهم الشخصية على الخمس سنوات الماضية
هيا آش قلتو خوتي؟ |
من أفكار ياسين براهيم : تحويل ديون الدولة على المؤسسات العمومية إلى استثمارات، بمعنى يا steg يا sonede يا tunisair يا onas يا sncft يا ctn يا tunisie telecom يا... إذا الدولة تسالكم قروضات مازال ما خلصتوهاش فيهم، موش لازم ترجعوهم لوزارة المالية، اصرفوهم على استثمارات جديدة باش تخلقو ثروة و مواطن شغل جديدة....
اممممم.... معقول....
يا ياسين، برأس امك طليتش على بيلانات الشركات العمومية هذي؟؟؟ طليتش على الشركات هذي قداش هي تسال فلوس من الدولة مقابل الخدمات المقدمة للوزارات و السبيطارات و المؤسسات التربوية و الجامعية و غيرهم من الإدارات العمومية و الي سنين توا يستنفعو بهذه الخدمات و ما زالو لتوا ما خلصوش؟؟؟
كان الدولة تخلص الحوايج المسالة فيهم توا هالشركات يخلصو الدولة و يبقالهم باش يعملو الي يحبو... و الا ناوي من جهة الدولة تسلم في ديونها و من جهة أخرى ما تخلصش الي عليها ؟ أي عاد فينو الزايد وقتها؟ كيفاش باش تبقى أموال للاستثمار؟
بالله ملاحظة صغيرة لنقابات الجشع العمومي، راهو خلاص الديون و الا استرجاعها ما عندو حتى علاقة بنتيجة الشركات هذي رابحة و الا خاسرة (مع إعلامكم أنها خاسرة خسائر فادحة منذ أكثر من 5 سنوات)، لذا ما تستغلوش كلام ياسين براهيم و يمشي في بالكم الكعكة كبرت شوية و لازم تزيدو تنهبو |
هذه رسالة من واحد من فانات الصفحة لtopnet نقدمها كما هي :
الإخوة موظفي و عملة شركة توپ نات،
تحية و بعد،
حين كانت الشركة ملكا للخواص، كنتم تعانون الويلات من اضطراركم للقدوم للعمل في الوقت المحدّد لكم، و ضرورة العمل و انتم داخل الشركة، كنتم تعانون الظلم و القهر نتيجة مبدأ التحفيز للمتفانين في عملهم و اكتفاء الغير بأجور لا تتجاوز مقابل ساعات عملهم، كنتم تعانون من ضرورة تقديسكم للحريف و العمل على إرضائه بكل الطرق، كنتم تعانون مأساة إعطاء موعد للحريف لزيارة تقنية ثم تضطرّون للقدوم في الموعد المحدد، و قمّة القهر ان المسؤولين منكم عن تلقي مكالمات الشكاوى و طلبات المساعدة، لم يكن مسموحا لهم بوضع الهاتف في حال انشغال و التلهي في اللعب و الحديث... كنتم آنذاك تتعذبون بالعمل في شركة ناجحة و محبوبة من حرفائها و ذات اكبر عدد من الحرفاء بين الشركات المماثلة و ذات مستقبل زاهر.
الآن، و بعد ان قامت شركة اتصالات تونس بشراء شركتكم من صاحبها منذ نهاية سنة 2009، ها انتم بفضل الله تنعمون بكل مزايا القطاع العام، فلا حسيب و لا رقيب و ليذهب الحريف الى الجحيم، الحمد لله على نعمته، فأنتم تنالون أجوركم بعيدا عن عذاب العمل و التعب و احترام الوقت و العناية بالحريف، الحمد لله، لم يعد المتميّزين منكم ينالون شيئا على جهدهم الإضافي فعادوا بقدرة الله الى رشدهم و اتّبعوا سنّة رزڤ البليك، انتم الآن كغيركم من موظفي القطاع العام، في أحسن حال، اجر حاصل و عمل غائب. واصلوا أعزّائي، لا تهتمّوا بموضوع تافه كالوضع الفريد لشركتكم باعتبارها الشركة العمومية الوحيدة العاملة في قطاع شديد التنافسيّة، و لو؟ ماالّذي سيحدث بالله عليكم؟ سيهرب الحرفاء من شركتكم نحو شركات منافسة؟ ثمّ ماذا؟ ستفلس شركتكم؟ و لو؟ سيقع حلّها باعتبارها تقريبا الشركة العمومية الوحيدة التي لن يشتكي من حلها احد بسبب وجود شركات خاصة تقدم نفس الخدمة بسعر و جودة افضل؟ و لو؟ ستجدون أنفسكم عاطلين عن العمل و دون مورد يحفظ كرامتكم و كرامة عائلاتكم؟ و لو؟ ستعرفون الذل و الخصاصة؟ لا يهم، تفاصيل تافهة لا تهتموا بها، واصلوا في سيركم المحمود و لا تهتموا لشيئ فأقصى ما يمكن ان يحصل لكم، هو التسوّل من اجل لقمة العيش. |
نحكيلكم على نكتة من حال تونس :
فما فيديو يدور من البارح على بطاقات بنكية مطيشة و معاها الكود السري... السيد يتكلم و يسب في البانكا كيفاش ما تحافظش على أسرار العباد....
حاولت ببعض الاتصالات نفهم الحكاية من بعض الأصدقاء العاملين في البنك هذاكا ياخي ظهرت الحكاية مضحكة لدرجة البكاء على حال تونس... السيد الي مهبط الفيديو، عون بلدية بوسالم في إطار عملو عام فيضانات 2012 الي تضرر منها الفرع البنكي كيما بوسالم بكلها، جا السيد مع فريق البلدية و الحماية المدنية لتنظيف محيط الفرع البنكي و لقا ملفات فيها البطاقات البنكية التالفة هذيكا بعد ما جرهم الماء خارج البنك، صاحبنا هز هاك الملفات عندو خباهم، و البنك في الأثناء قام بالإجراءات اللازمة لإلغاء هذه البطاقات و أرقامها السرية.... المفيد سي اوخينا خبى البطاقات عندو، و عندها حكاية جمعة مشا طلب من الفرع البنكي هذاكا قرض يتجاوز قدرة شهريتو على الخلاص (بالفلاقي شهريتو ما تغطيش حتى ربع القصاص الشهري متاع القرض الي طالبو)... كي جاوبوه بالرفض، عمل الفيديو هذيكا و اتهم البنك انو يطيش في كوارط الحرفاء و أسرارهم.... هاوكا توا البنك باش يشكي بيه و برا كان ما ترسيلو في قلبو
ربي يهدي |
الثروات المنهوبة من الشركات العالمية، الأطماع الغربية، البترول الي في كل شبر في تونس...
ايه و مبعد؟ فماش شكون قدم دليل موضوعي على هالادعاءات الشعبوية؟ علاش حتى واحد من أنصار نظرية الثروات الأسطورية لتونس ما قدملنا دليل موضوعي على كلامو؟ دليل ذا مصداااااقية على كلامو؟ علاش حتى واحد منهم ما توجه للقضاء؟ فساد في العقود؟؟؟ زعمة الاف الموظفين الي في الدومان هذا بكلهم فاسدين و انذال ما فيهمش شريف واحد يفضح؟ الشركات الاجنبية الي تخدم في تونس رابحة فلوس؟؟؟ ايه كيفاه مالا؟ نحبوهم يجيو يستثمرو و يخسرو و يروحو؟ شروط في صالحهم ضد تونس؟ زعما الالاف من الموظفين الي تعدات قدامهم العقود ما فيهمش تونسي وطني واحد؟ زعما الشروط الي في تونس اتعس من المتداول في العالم؟؟؟ أسهل شي هو الكلام... أسهل شي هو الشعبوية...
يعني الآلاف من الموظفين و المديرين الي يخدمو في علاقة بموضوع الثروات و النواب الي تلاهاو بالموضوع في التأسيسي و توا و الوزراء الي جاو بعد الثورة و عشرات مساعدينهم الي جاو معاهم، بكلهم ما فيهمش واحد شريف ؟؟؟
كالعادة من التخمينات و النظريات و الاتهامات ما خرجناش، و الملموس و الموضوعي غائب تماما
ادمين الصفحة هذي لوج بمجهودو المتواضع ما لقاش، ادمين الصفحة هذي لوج علاش باش يطمع فينا الغير ما لقاش، الي عندو حاجة موضوعية و دليل ذا مصداقية (و نعاود، دليل ذا مصداقية) يقدمهولنا و نحكيو فيه مع فانات الصفحة... |
صباح النور، مجرد دعابة حول خدمات الشركة التونسية للسكك الحديدية
Autorail express
هذا الاسم أطلقته شركة الخطوط الحديدية على القطارات الجديدة التي عززت أسطولها بعد البوعزيزي... الاسم جميل و يوحي بالحداثة و السرعة و الرفاه، الواقع انه مجرد علبة حديدية تعطي الانطباع بأنها مخمور حد الثمالة يحاول بعناء البقاء فوق السكّة، ارتجاجات عموديَّة تجعلك تتقمص دور السندباد يواجه أمواج بحر الظلمات، ترنحات أفقية تعلمك بيقين ان انقلاب العربات يميناً او يسار آت لا محالة و ان التذكرة في جيبك ليست سوى رسالة انتحارك، مقاعد يُقنعك صغر حجمها و صلابة حشيّاتها انك في اجتماع احد احزابنا السياسية، و الأهم : عدد المحشورين داخل علبة المعدن هذه، ان كنت محظوظا ستعيش متعة لا تضاهيها متعة و انت محشور في المقعد و الممر في جانبك يعجّ بمؤخرات تحاول جاهدة قضم المزيد من المجال الجوي لمقعدك و تقصفك في مقتل بين الحين و الاخر بما تيسّر من القذائف البيولوجية المحظورة... دقّة المواعيد؟؟؟ حدّث و لا حرج، فقطار الثانية يستحي ان يرتكب جرم الانطلاق في الثانية، و الوقت المحدد لطول السفرة ليس الا أضغاث احلام راودت احد المديرين فقرر تجربتها من الغد في إعلانات الشركة، و لتكتمل المتعة، عند الوصول، خذ وقتك في جمع حقيبتك، دع الناس تتنزل قبلك و كن في آخر النازلين و ستفاجأ بطوفان بشري هادر يجتاح القطار صعودا، و لك حينها و من معك من عبدة التحضر ان تترجى النزول من الصاعدين، ان تصرخ فيهم بعد ان يخرج الوحش التونسي داخلك متحررا من قيد الحضارة، اطمئن، ستتمكن من النزول قبل عودة العلبة الى تونس و لكنك ستكون في حالة مهرج السيرك من حيث تناسق ثيابك و حركاتك، هذا طبعا بعد ان تمضي دقائق طويلة في جمع ما انفرط من ادباشك بعد ان تكفّلت السباحة ضد الطوفان البشري الصاعد بفتح حقيبتك و نثر محتواها على الرصيف، احبك يا و طني. |
في ما يخص البطاقة التكنولوجية الموجهة للشباب :
الكارطة مبدئيا تشري بيها الي تحب من الانترنات لكن ... :
* البنوك باش يسكرو قد ما يقدرو على برشا مواقع كيما النزل و الكازينوات و المواقع الاباحية و كل مواقع البضائع المعروفة في العالم، و بالطبيعة قد ما باش يسكرو و فما حوائج باش تزرف :)
* الي باش يأخذ بطاقة باش يمضي على التزام في استعمالها حصريا للحوايج الي قال عليهم منشور البنك المركزي(حكينا عليهم في ستاتي سابق) و البنك المركزي الي هو باش يتكفل بمراقبة المخالفين في حال وجودهم |
توضيح لكلامنا البارح حول نصيب الجهة الي فيها الثروة الطبيعية من تلك الثروة:
نصيب الجهة من الثروة الطبيعية، الي يقول 10% و الي يقول 20% و الي يقول 15%...
بالله هات نتفاهمو، هالثروة شنية هي ؟ ماهي المداخيل السنوية لبيع هاك المادة و الا لا؟ كان فما حاجة أخرى قولولنا...
هيا سيدي هات نقولو فما زوز أطراف شركاء في الحكاية، من جهة التوانسة الي عايشين في الجهة الي فيها الثروة، و من جهة أخرى الشعب التونسي من بنزرت لبرج الخضراء (بما فييييه سكان الجهة الي فيها الثروة)...
هيا سيدي، نقولو من جهة التوانسة الي عايشين في الجهة الي فيها الثروة ساهمو في الشركة بالثروة، و من جهة أخرى الشعب التونسي بكلو ساهم برأس المال الي تشرات بيه معدات و تجهيزات كبرى و بناءات و وسائل نقل و طرقات لاستغلال تلك الثروة....
تكونت الشركة و عندها مداخيل سنوية، في نفس الوقت الشركة تصرف حوالي 80% (احصائيا النسبة قد تكون اكثر او اقل قليلا حسب الشركة) من هاك المداخيل في شهاري و محروقات و كراء ديار و وسائل نقل و مواد و استهلاكات مختلفة و أداءات محلية، باش في الأخير تبقى للشركة حوالي 20% من المداخيل و هال20% هذي تمثل الربح الصافي للشركة...
المعقول و الأقرب للمنطق انو على الأقل 80% من المصاريف السنوية لهاك الشركة، يتم صرفها على عين المكان، أي في الجهة الي فيها الثروة و لصالح التوانسة الي عايشين في تلك الجهة.
توا هات نعاودو الحساب مع بعضنا، لو أن الثروة هي المداخيل السنوية لبيع المادة الطبيعية الي نحكيو عليها، و لو أن 80% من هذه المداخيل تمشي مصاريف لاستخراج تلك المادة الطبيعية و تسويقها، و لو أن 80% من هذه المصاريف تصرف في الجهة ذاتها، بعملية حساب بسيطة يكون النصيب الي تأخذ فيه الجهة حاليا من تلك الثروة هو 64% من المداخيل السنوية المتأتية من تلك الثروة (80% من 80%)....
بالنهاية و بعيدا عن الشعبوية و الحديث للشعب التونسي كما لو أن التوانسة الي عايشين في الجهة الي فيها الثروة ما يتمتعو بشي من ثروتهم و لازم نخصصولهم نسبة، يلزم الشعب التونسي يعرف انو:
* التوانسة الي عايشين في الجهة هذيكا يستأثرو وحدهم حاليا ب64% من تلك الثروة
* و الشعب التونسي من بنزرت لبرج الخضراء ما يأخذ إلا في 36% من تلك الثروة
تنبيه: النسب المعتمدة في تقسيم التصرف في المداخيل و توزيعها بين الجهات هي نسب تقريبية حسب المتعارف عليه إحصائيا لدى الغالبية الساحقة من الشركات، و لو تتكرم علينا الحكومة بنشر القوائم المالية للشركات العمومية توا نحطو النسب الصحيحة... |
نعرف طولت عليكم، أما الي يحب يوسع بالو معانا شوية، باش نحكيو على مشكل رسملة البنوك العمومية بطريقة مبسطة
الشركة التونسية للبنك و البنك الوطني الفلاحي، من اكبر البنوك العمومية في تونس، و من اكبر البنوك من حيث حجم القروض الممنوحة للتونسيين. كمؤسسات عمومية، عانت الويلات من سوء التصرّف و المحسوبية، هذا لا شك فيه. و لكن...
من السهل إصدار الأحكام في اللحظة الحالية، غير ان المتمعّن في تاريخ الاقتصاد التونسي يلاحظ ان هذه البنوك تعاني ايضا و خاصة من مساهماتها الجبارة في إرساء السياحة بتونس و في إرساء صناعات بتونس و في تطوير الفلاحة بتونس، في زمن لم يكن للبنوك الخاصة من وجود. صحيح الثمن باهض الان، بفعل تفاقم الخسائر الناجمة عن القروض غير المستخلصة، لكن لو لم يكن هذان البنكان، لو لم يكونا مرنين في إجراءات تمويل المستثمرين التونسيين في الستينات و السبعينات و الثمانينات، لما وجد نسيج اقتصادي تونسي أصلا.
مع كل هذا، لا شك كما قلنا في وجود سوء تصرف يجب ان يُحاسب ثم يُصلح، و لكن في جميع الحالات، و درءا لكارثة اقتصادية كبرى، لا بدّ لمجلس النواب من المصادقة على قانون اعادة رسملة (يعني الترفيع في راس المال) الشركة التونسية للبنك و البنك الوطني الفلاحي.
وضعية هذه البنوك حاليا حرجة سواء على مستوى النتائج الصافية الكارثية او الصلابة المالية (يعني مدى قدرة البنك على مواصلة نشاطه و على الصمود امام الصعوبات المالية) او على مستوى التنظيم. وضعية هذه البنوك استعجالية، و لو لم تبادر الدولة بضخ قرابة 1000 مليون دينار في هذين البنكين، فإنها تعرّض التونسيين لجملة من الكوارث المتسلسلة قد تنتهي بإفلاس تونس برمّتها
نفسرلكم علاش حكيت على ضرورة إسراع مجلس النواب بالمصادقة على قانون ضخ أموال عمومية في راس مال الSTB و ال BNA.
الي يتذكّر منكم الأزمة المالية العالمية الي انطلقت عام 2008 في أمريكا و أدت لإفلاس عديد البنوك الامريكية و عبر العالم. ما نيش باش نوجعلكم روسكم بتفسير الأحداث و الأسباب الي أدت للازمة، جيست باش نقلكم انو الأزمة انفجرت و ظهرت بكل اثارها للعلن بعد عجز بانكا واحدة اسمها ليمان بروذرز على خلاص دينها لبانكا اخرى.
حديثنا قياس رغم بعد النظامين البنكيين التونسي و الامريكي على بعضهما من جميع الجوانب، لكن فما حاجة مشتركة بيناتهم و بين كل دول العالم، و هو انو بنوك كل دولة تسلف لبعضها في مليارات زرڤا على نهار و نهارين و جمعة ... يعني على فترة صغيرة جدّا،
توا نتصورو مثلا ( و هو امر مستبعد شوية في تونس على المدى القصير و لكن موش مستحيل) قلت نتصورو انو الSTB تعجز على ترجيع 20 مليار متسلفتهم على نهار من بانكا تونسية اخرى، آليا البانكا الي سلفت الSTB باش تعجز زادا على سداد دينها لبانكا اخرى، و هكا الحبل عالجرارة حتى يبرك القطاع البنكي بكلو، و كان برك القطاع البنكي، تبرك الشركات، فالدولة، فالمواطنين، فافلاس وطني شامل...
صورة سوداوية؟ ممكن، و لكنها صورة واقعية ممكنة، و هذاكا علاه مجلس النواب مالازموش يلعب بعشاء التوانسة، لأنو التدقيق في حسابات الSTB و الBNA و تنظيمهم و محاسبة الفاسدين فيهم امر ساهل مادام هذه البنوك عمومية و خاضعة لقرارات وزير المالية. يعني ما يلزمش نخممو الإصلاح قبل الإنقاذ، لازمنا الإنقاذ ثم الإصلاح |
توضيح لكلامنا البارح حول نصيب الجهة الي فيها الثروة الطبيعية، من تلك الثروة:
نصيب الجهة من الثروة الطبيعية، الي يقول 10% و الي يقول 20% و الي يقول 15%...
بالله هات نتفاهمو، هالثروة شنية هي ؟ ماهي المداخيل السنوية لبيع هاك المادة و الا لا؟ كان فما حاجة أخرى قولولنا...
هيا سيدي هات نقولو فما زوز أطراف شركاء في الحكاية، من جهة التوانسة الي عايشين في الجهة الي فيها الثروة، و من جهة أخرى الشعب التونسي من بنزرت لبرج الخضراء (بما فييييه سكان الجهة الي فيها الثروة)...
هيا سيدي، نقولو من جهة التوانسة الي عايشين في الجهة الي فيها الثروة ساهمو في الشركة بالثروة، و من جهة أخرى الشعب التونسي بكلو ساهم برأس المال الي تشرات بيه معدات و تجهيزات كبرى و بناءات و وسائل نقل و طرقات لاستغلال تلك الثروة....
تكونت الشركة و عندها مداخيل سنوية، في نفس الوقت الشركة تصرف حوالي 80% (احصائيا النسبة قد تكون اكثر او اقل قليلا حسب الشركة) من هاك المداخيل في شهاري و محروقات و كراء ديار و وسائل نقل و مواد و استهلاكات مختلفة و أداءات محلية، باش في الأخير تبقى للشركة حوالي 20% من المداخيل و هال20% هذي تمثل الربح الصافي للشركة...
المعقول و الأقرب للمنطق انو على الأقل 80% من المصاريف السنوية لهاك الشركة، يتم صرفها على عين المكان، أي في الجهة الي فيها الثروة و لصالح التوانسة الي عايشين في تلك الجهة.
توا هات نعاودو الحساب مع بعضنا، لو أن الثروة هي المداخيل السنوية لبيع المادة الطبيعية الي نحكيو عليها، و لو أن 80% من هذه المداخيل تمشي مصاريف لاستخراج تلك المادة الطبيعية و تسويقها، و لو أن 80% من هذه المصاريف تصرف في الجهة ذاتها، بعملية حساب بسيطة يكون النصيب الي تأخذ فيه الجهة حاليا من تلك الثروة هو 64% من المداخيل السنوية المتأتية من تلك الثروة (80% من 80%)....
بالنهاية و بعيدا عن الشعبوية و الحديث للشعب التونسي كما لو أن التوانسة الي عايشين في الجهة الي فيها الثروة ما يتمتعو بشي من ثروتهم و لازم نخصصولهم نسبة، يلزم الشعب التونسي يعرف انو:
* التوانسة الي عايشين في الجهة هذيكا يستأثرو وحدهم حاليا ب64% من تلك الثروة
* و الشعب التونسي من بنزرت لبرج الخضراء ما يأخذ إلا في 36% من تلك الثروة
بتنبيه: النسب المعتمدة في تقسيم التصرف في المداخيل و توزيعها بين الجهات هي نسب تقريبية حسب المتعارف عليه إحصائيا لدى الغالبية الساحقة من الشركات، و لو تتكرم علينا الحكومة بنشر القوائم المالية للشركات العمومية توا نحطو النسب الصحيحة... |
معلومة :
سنة 2014 بلغ المنتوج الداخلي الخام (و هذايا فسرناه قبل في تصويرة من تصاور الباج) لتونس 80413 مليون دينار منها 14867 مليون دينار متأتية من القطاع العمومي (وزارات و مؤسسات عمومية لا تتمتع بالاستقلالية المالية) |
اليوم للي يحب يوسع بالو معايا و يتبعني باش نحكيو على البطالة في تونس و من غادي باش نمشيو نعملو دورة في الدّنمارك 😃
في تونس نسبة البطالة عمرها ما هبطت تحت 15% توا قريب 10 سنين (رغم انو النظام كان يحكي على 12 و 13% في سنوات 2000). كي يصعب تهبيط نسبة البطالة، عادة ما يتحدث الاقتصاديون على بطالة هيكليّة، يعني بطالة كبيرة حتى لما يكون فما نشاط اقتصادي متميز و نمو للمنتوج الدّاخلي الخام ( الي يحب يفهمو يلوج في تصاور الصّفحة فسرناه قبل 😃). الوضعيّة هذي عندها بارشا تفسيرات و تحاليل، أحنا هوني باش نحكيو على عامل واحد من جملة العوامل و توا تفهموني علاش... العامل هذايا هو غياب فكرة مرونة العمل في تونس بسبب قانون الشّغل الي يخلي المستثمر يخاف من خلق مواطن شغل في الظّروف الاقتصادية الجيّدة خاطر كي تجي فترات كساد للشّركة و يحب ينقص خدّامة تتكلفلو العمليّة غالي برشا.
فما برشا دراسات اقتصادية حول العمل و البطالة في دول العالم أثبتت أنو كل سنة و في كلّ دولة تتخلق فرص شغل جديدة، لكن زادا تختفي 15% من مجموع مواطن شغل البلاد هذيكا، يعني تصير عمليّة تدمير (طرد، شركات تسكّر بحكم المنافسة أو بحكم تغيّر التكنولوجيا او بحكم سوء التّسيير...). الأرقام هذي الي وقعت ملاحظتها على عشرات السّنين في كل دول العالم، خرجت نظرية الـ15% متاع "أندريه زيلبربارغ" و "بيار كاهيك" و هوما زوز من أكبر الباحثين الاقتصاديّين في فرنسا. النطرية هذي الي كشفت حجم التّدمير الذي لا مفرّ منه لعدد كبير من مواطن الشّغل، خلّات حكومة الدّنمارك تفهم انّو المفيد موش التّركيز على الدّفاع عن مواطن الشّغل الموجودة باعتبار و أنّ عمليّة التّدمير باش تصير رغما عن الجميع، و لكن المفيد هو خلق مواطن شغل جديدة و تأمين الشّغّالين المتضرّرين الّي يضطرّو لتغيير مسارهم المهني.
هاو آش عملت حكومة الدّنمارك:
أوّلا: قانون شغل شديد المرونة و تراجع كبير لدور الدّولة فيه
ثانيا : عمليّة تسريح العمال سهلة جدّا (مع تنسيب هذه النّقطة لأنّو النقابات في الدّنمارك قوية جدّا و قائمة بواجبها في الدّفاع عن العمال
ثالثا: جمع جميع المؤسسات العمومية المهتمة بالتّشغيل و البطالة في وزارة واحدة
رابعا : حوار اجتماعي متطور جدّا بين اتحاد النقابات و اتحاد الأعراف
خامسا: في انتظار ايجاد عمل جديد، تتكفّل الدّولة بمن فقدوا عملهم و توفرلهم امتيازات كبرى تبلغ 90% من امتيازاتهم كيف كانو يخدمو، و مدّة التّكفّل تنجم توصل لأربع سنوات.
سادسا: تشجيع كبير جدّا للعاطلين على ايجاد عمل جديد (فرض تكوين مهني، متابعة حادّة جدّا و شخصيّة و يوميّة للعامل و لجدّيته في البحث عن شغل، فرض غرامات ماليّة على كلّ من يثبت تقاعسه و محاولته التمعّش من البطالة...)
النتيجة : بعد 10 سنوات، الدّنمارك نقص نصف نسبة البطالة، من 10% سنة 1996 الى 5%سنة 2005. |
رسالة من عند واحد من فانات الصفحة بصراحة ما عرفتش شنوا نجاوب عليها، الي عندو رأي و الا نقد، مرحبا لإثراء النقاش :
"في تونس عندنا صحيح برشا بطالة عندهم شهائد، لكن عندنا أكثر منهم ناس بدون أي اختصاص، في تونس عندنا كذلك صحراء عظيمة قاعدة تتمدد كل يوم أكثر، و مناطق خالية في الصحراء تقارب 1/5 تونس و غالبيتها حدودية... علاش ما نخلقوش 10000 موطن شغل لمقاومة التصحر و إحياء المناطق الصحراوية... يقول القائل شكون باش يقبل يمشي يخدم في الصحراء؟ ساهل برشا، أولا نعملو يومية ب 50 دينار لكل عامل، هذي ما يلقاوهاش في سائر الأيام كي يبوسو عينيهم، و نزيدو نوفرولهم اقامات كيما اقامات جماعة البترول، الكلفة على ميزانية الدولة باش تكون كما يلي :
* اذا كل خدام يأخذ 50 دينار في النهار يعني كي نزيدوهم الضرائب و القصاص تطلع في حدود 67 دينار كلفة العامل يوميا، في الشهر تطلع 20 مليار مليم و في العام 240 مليار مليم، نزيدوهم كلفة إقامة و أكل بحوالي 30 دينار يوميا للعامل الواحد تطلع الكلفة 90 مليار مليم في العام، مجموع الكلفة السنوية 350 مليار مليم يعني قريب 1,25% من الميزانية متاع تونس سنويا لكن منهم حوالي 48 مليار باش ترجع للميزانية في شكل ضرائب خصم من المورد على الاجور.
صحيح الكلفة كبيرة، لكن الكلفة متاع التصحر باش تكون أكبر على المدى المتوسط و البعيد، كلفة وجود أراضي تونسية حدودية خالية باش تكون اكثر على المدى المتوسط و البعيد...
النتيجة باش تكون خلق حياة في أراضي تونسية ميتة و مقاومة التصحر الزاحف على جنوب تونس، ايجاد شعب تونسي على حدود تونس يكون اول مدافع عن هذه الحدود، خلق مورد رزق قار ل 10 آلاف عائلة مهمشة فقيرة و خاصة من الشباب دون مؤهلات الي يستعملو فيه وقود لآلة التهريب (ما تنساوش انو الإغراء كبير باعتبار أجر صافي ب1500 دينار شهريا و من فوق العامل ما عندو ما يصرف منهم باعتبارو يخدم في الخلاء)
تقعد مشكلة التمويل"
انتهت الرسالة، رأيكم |
كل شي بالبركة يا توانسة، كرهبتكم الي دفعتو دم قلوبكم أداءات باش تسهلو خدمة وزارة المالية، هاي الحمدوالله تساهم في أفراح موظفي الوزارة و أحبابهم |
على بركة الله تنضم نقابة أعوان المحكمة الإدارية إلى قافلة المضربين : 15 يوما إلى أن يتمتعوا بمنحة جديدة اسمها منحة الإشراف و التنسيق....
و احنا كشعب تونسي و في انتظار التحاق باقي نقابات القطاع العام بموجة "نفسي نفسي لا ترحم من مات"، علينا بعث لجنة إشراف و تنسيق على الإفلاس المنتظر نهاية 2016 أو بداية 2017 على أقصى تقدير |
نقابات القطاع العمومي و ميزانية الشعب التونسي في بحر الديون و الافلاس |
نهاركم أسعد الأيام
"المريطوقراسية (méritocratie)، هي ان يكون دور الدولة منحصرا في تحقيق تساوي فرص الانطلاق نحو النجاح، فقط تساوي الفرص، و كل واحد يحصد على قدر ما زرعه من تعب و جهد و ذكاء في عمله او دراسته. تساوي الفرص، لا تساوي المكافآت، هذا هو الطريق الأوحد للنهوض بالأمم"
پيكاتي |
هيثم المكي و محرز بيغا بلحسن هوما أكثر ناس شجعو الصفحة و عرفو بيها بعد ما عدات ثلاثة سنين ما فاتتش 2000 فان، وصلوها ل 8000 في شهرين، لهذا نعتذر منكم على الكلام الي باش نقولو توا استثنائيا و الي هو في الحقيقة ما عندو حتى علاقة بموضوع الصفحة:
اليوم قدام موزايبك جات مجموعة من سواق التاكسي رافعين شعارات ضد هيثم المكي بالذات خاطر فما شكون كذب عليهم و قالهم هيثم المكي نعتكم بالسراق، المفيد ممثل عن السواق طلع مبعد لموزاييك و اعتذر لهيثم المكي في المباشر بعد ما فاقو بالكذبة...
الغريب انو قناة نسمة حضرت الحكاية الكل و صورت غضب السواق و مبعد صورت كيفاش فاقو انهم غالطين و صورت مبعد مع هيثم المكي الي فسر انو الحكاية بكلها سوء تفاهم... لكن في الليل عدات كان العياط ضد هيثم المكي لا غير...
نعتذرو مرة أخرى علة الخروج عن موضوع الصفحة و نعولو على رحابة صدركم لتفهم دواعي نشرنا للتوضيح |
برشا ناس يلومو الصفحة على نقدها للنقابات، و الحقيقة هذا أمر ما ننكروهش لكن نترجاكم تقبلو تسمعو الملاحظات التالية :
* اولا، بجاه ربي خوذو وقت باش تشوفو منشورات الصفحة القدم حول الفساد و السرقة في البنوك و التهرب الضريبي للفئات الميسورة قبل ما تحكمو
* ثانيا، رفضنا القطعي لإضرابات المطالبة بزيادة الشهرية للقطاع العام حصريا و عمرنا ما نقدنا نضالات نقابات عمال القطاع الخاص خاطر نعرفو انو فيه برشا ظلم من جهة و خاطر الزيادات في القطاع الخاص اذا حصلت فإنها باش تنقص من ثروة صاحب العمل و ليس من ميزانية الشعب التونسي، بينما النهب النقابي في القطاع العام يمس مباشرة ميزانية الشعب التونسي، و الفلوس هذي في عوض تمشي لموظفي القطاع العام الي يخدمو في أقل ما يمكن في النهار (مع الاعتذار للاستثناءات النادرة) حقها تمشي للبطال الشاب الي عايش القهر، للزوالي الي موش لاقي ياكل، للي ساكن في دشرة ما فيهاش أدنى مقومات الحياة، فما شكون باش يقول التهريب و الفساد.... أي موجود، و واجب مقدس على كل تونسي يفضحو و يقاومو، لكن تبرير النهب النقابي العمومي بوجود الفساد و التهرب الجبائي كيما هاك الي قالولو كان تزيد طاق فوق دارك راهي اتطيح، قالهم خلوني نبني طاق آخر خاطرني نعرف ساسها خايخ....
* ثالثا و الأهم الأهم، هوني عندنا وعد مقدس، مستحيل نهبطو خبر غالط و الا رقم غالط، لأن الصفحة هذي هدفها توعوي وطني بحت و نعرفو انو رأس مالنا هو ثيقتكم في مصداقيتنا، |
الستاتي هذا هبطناه بعد رضوخ الحكومة لمطالب لسعد اليعقوبي و جماعته المتحكمين في رقاب الاساتذة، هيا سيدي جيناهاشي:
بعد ما خلطو المعلمين و أساتذة التعليم العالي، باقي الإضرابات المعلنة لحد الآن : اتصالات تونس، الستاغ، كل المستشفيات و مراكز الصحة العمومية، الإذاعة و التلفزة، ديوان الإرسال الإذاعي و التلفزي... و مازال الشر جاي |
الي يحب يوسع بالو معانا شوية، باش نحاولو نفهمو علاش تونس حققت نمو اقتصادي معقول في عهد ليلى و راجلها و رغم ذلك ما نجحناش في تحسين مستوى عيش التوانسة...
منوال التنمية بيه منوال التنمية عليه (منوال تنمية هو الاستراتيجية الوطنية الاقتصادية العامة)... وسعو معايا بالكم شوية بجاه ربي، توا 20 سنة رشوة و فساد و نحكيو على منوال تنمية؟؟؟ بالله لو حطينا احسن منوال تنمية فريد في العالم لا ينجحها... الإشكالية عمرها ما كانت في منوال التنمية بقدر ما هي إشكالية فساد اثر على توزيع ثمار النمو الاقتصادي بين التوانسة و هاو نأخذو عام 2010 كمثال... :
في تونس فما قريب 600 الف شركة مختلفة الاحجام منها فقط 220 شركة على ملك حاشية ليلى و عائلتها، يعني من ناحية العدد، شركات العائلة و الحاشية ما يفوتوش 0,036% من مجموع شركات تونس...
هيا شدو عندكم توا، هال0,036% من عدد الشركات يستأثرون ب... 21,3% من مجموع الأرباح الصافية لكل الشركات التونسية سنة 2010....
هيا زيدو شدو عندكم، مجموع قيمة أرباح ال220 شركة متاع العائلة بلغ 335 مليون دينار (335 مليار مليم) سنة 2010. و المبلغ هذا وحدو يمثل يمثل 0,5% من المنتوج الداخلي الخام لل11 مليون تونسي عام 2010.
هيا زيدو شدو عندكم، هال 220 شركة الي تستحوذ على أكثر من خمس مجموع أرباح ال600 الف شركة خاصة في تونس، ما تساهم إلا بنسبة 0,8% من التشغيل الي توفرو كل الشركات الخاصة بتونس،
زيدو شدو عندكم، مانا قلنا لفوق انو ال220 شركة يستأثرو ب21,3% من الأرباح الصافية (يعني الإنتاج مطروح منو الاستهلاك)، هالشركات هذي ما تساهم إلا بنسبة 3,2% في إنتاج كل الشركات التونسية... تخيلو هامش الربح الي يطبقو فيه الشركات هذي.
الخلاصة: المشكلة عمرها ما كانت مشكلة منوال تنمية، المشكلة تتلخص في الفساد الي يقضي على العدل في توزيع ثمار النمو حسب الجهد و الامتياز...
المصدر : تقرير البنك الدولي بعنوان : "تونس الثورة التي لم تكتمل" |
استوقفني طلب مواطن من إحدى المناطق المهمشة يتكلم البارح في برنامج تلفزي، قال "شنوا هوما 100 مليون كي تعملولنا معمل هوني و تخدمونا؟"...
كلام معقول جدا أخي في الوطن، 100 مليون مبلغ تافه في ميزانية الدولة، و لكن... هيا عملنا المعمل، و خدمنا 20 واحد، أي و مبعد؟ معمل شنوا؟ و لشكون باش يبيع؟ يا ترى ال20 خدام هاذم مختصين في الحكاية الي باش يصنعها المعمل؟ يفهمولها؟ و كان من العشرين هذوكم فما 5 بركة من جيهتك يفهمو في المنتوج هذاكا، ماكش باش تسكر الطريق كي يجيو 15 من جهات أخرى يخدمو في قريتك؟ و الأهم زعمة المنتوج الي باش يخرج من المعمل هذاكا، السوق محتاجتلو؟ فما عباد تحب تشري المنتوج هذاكا؟ و باقي أهم، علاش الناس تتوقعوهم باش يشريو منتوج المعمل و يبطلو من المنتوجات الي كيفو و الي مستانسين يشريو فيهم؟ زعمة منتوج المعمل هذا باش يتباع أرخص خاطر ال20 خدام باش يقبلو شهاري تافهة، و الا باش تكون تكاليف الإنتاج أرخص من تكاليف الإنتاج متاع المعامل الي تنتج في نفس الشي و الي عندها سنوات تخدم و شاربة الدومان أكثر منكم بألف مرة، و الا خاطر المعمل باش يخدم بالخسارة؟ و الا زعمة المنتوج باش يكون أغلى لكن باش يفوت منتوجات المعامل الأخرى المنافسة ليه بفضل إجراءات جودة جديدة ما فاقوش بيها المعامل الأخرى الي عندها سنوات تنتج في نفس المنتوج هذاكا؟
لو عملنا هالمعمل بأموال الشعب التونسي، و انطلقنا بمبدأ رزق البليك، و خسر المعمل، ال100 مليون الي حطيناهم في المعمل باش يتفرقو شهاري و يوفاو، و بالطبيعة الخدامة ما يقبلوش باش مبعد يصبحو بطالة و كي يواصل المعمل يخدم بالخسارة، الخدامة هذوكم شهاريهم... كالعادة باش ترسي على ظهر الشعب التونسي و الحبل عالجرارة...
طريقة التفكير اصلا غالطة، في عوض نخممو بمبدأ أعملونا، لازم نفكرو بمبدأ خلق فكرة جديدة و منتوج مطلوب من الناس و تنفيذ الفكرة و لازم تكون الجهة بالحق مستحقة لمعمل موش لفكرة أخرى و لازم تكون الجهة ملاءمة للمعمل و قادرة تنجحو، الأهم انو مشروع تابع القطاع العام و ما عندوش صاحب ياقف عليه مصيرو تكرار النهب العمومي الحالي، و صدقوني، في تونس فما أموال مهولة مرصودة من الدولة و من الخواص في شركات استثمار في رأس المال تسعى لتمويل أي استثمار جديد مبتكر أو في المناطق المهمشة، للأسف الغالبية الساحقة من الشباب ما عندهمش فكرة عليها، الشي الي يخلي هالصناديق هذي تعاني الويلات لإيجاد مستثمرين (و هذا موضوع كبير توا نرجعولو) |
الصورة هذي لا تعني بتاتا غياب العرف مثلما قد يذهب في ذهن بعض مرضى الاستمناء الايديولوجي، الصورة تعني أن صفة العرف تكتسب باحترام المرؤوسين و ليس بقرار إداري |
علم الاقتصاد بكلو مبني على كلمة واحدة :"الندرة" (la rareté) بمعنى انو لولا ندرة الموارد مقارنة بالطلب الي عليها أو بالنظر إلى طبيعة البشر الباحثة لا نهائيا عن الافضل، لما وجد اقتصاد أصلا و لكان كل من يرغب في شيئ يناله... في تونس نعاني للأسف من الندرة من جهة و في نفس الوقت من عدم اقتناع غالبية الناس بمبدأ ندرة مواردنا من جهة أخرى... لذا نرى الطلبات بشكل متواتر لا نهاية له... الكل ينظر لإمتيازات الآخر و يقارن بنفسه ثم يطلب المزيد، المشكل أننا أصبحنا نعاني من مبدأ غريب هو مبدأ تعادل المكافأة عوض عن ربط الأخيرة بدرجة التضحية في العمل و الامتياز في النتائج...
أكيد العدل أساس العيش الاقتصادي المشترك، لكن العدل الذي يجب أن تسعى إليه كل الحكومات ليس في تساوي المكافآت و لكن في تساوي الفرص... لتتساوى فرص الانطلاق للجميع ثم لنكافئ كل شخص حسب تضحيته و جهده في العمل و حسب امتياز نتائجه... هكذا بنيت أقوى اقتصاديات العالم المتحضر و هكذا فقط نستطيع بناء تونس الغد |
حيث يغيب المال تغيب الحياة و ينتفض الأموات.... شوفو حال الولايات الي بدأت فيهم الثورة |
صباح النور
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و خلال حكم النهضة و رجعنا نشوفو فبه توا هو نتيجة طبيعية للخوف من المستقبل و حالة القلق على مصير البلاد. الماكينة رجعت بدات تدور في حكومة جمعة موش خاطرهم عباقرة زمانهم، و لكن لانو كل الفاعلين الاقتصاديين ما عادش يشوفو في التناحر الإعلامي بين الفرقاء السياسيين، ما عادش يشوفو في مظاهرات غضب، و لأنو الاتحاد شد فران ما عملس إضرابات متتالية
الخلاصة، لا تنتظروا اي نوع من الانتعاش الاقتصادي و تنفنيف حال البلاد لو لم يتفق الفرقاء على نوع من الهدوء السياسي و الأمني و النقابي الي يخلي الناس ترتاح و ترجع تخطط لمستقبلها. |
قبل ما نتحدثو على نصيب الجهة من أي ثروة طبيعية، لازم نعرفو هاك الجهة بقداش تتمتع حاليا من جملة المداخيل...
مثلا، شركة فسفاط قفصة عندها مداخيل من بيع الفسفاط كل عام و عندها مصاريف تصرفهم زادا كل عام باش تنجم تستخرج هاك الفسفاط و تبيعو، و بالطبيعة الفارق بين المداخيل و المصاريف هو المربوح الي يقعد لكامل الشعب التونسي أو الخسارة الي يتحملها كاملالشعب التونسي... توا ركزو معايا عالمصاريف السنوية، انا شبه متأكد انو 90% من مصاريف فسفاط قفصة يقع صرفها في الجهة (شهاري، نقل، مواد استهلاكية و غيرها)... في الأخير باش نعرفو قداش نصيب جهة قفصة من مداخيل الفسفاط، ما لازمناش نغزرو لأرباح شركة فسفاط قفصة، نأخذو قيمة كل المداخيل السنوية و نشوفو قداش الشركة صرفت منهم في الجهة كيما قلنا كشهاري و نقل و مواد استهلاكية و غيرها، إذا الشركة صرفت 90% من مداخيلها في الجهة فمعنى ذلك أن الأرباح الي بقات و الي هي ترجع لكامل الشعب التونسي بما فيهم التوانسة الي يعيشو في الجهة ما تفوتش 10%.
نعاود، كلامي هذا مجرد مثال، فسفاط قفصة مثال كيما petrofac قرقنة مثال كيما pétrole تطاوين مثال كيما قمح الشمال مثال و غيرهم، و هذا المثال غير مبني على أرقام رسمية الي كالعادة تغيب كلما تعلق الأمر بشركة عمومية خاسرة أو رابحة، هو مثال باش الشعب التونسي ما يتغرش و يفهم بالضبط شنوا الي راجعلو كشعب تونسي في كل الجهات و شنوا الي قاعد بالحق ينصرف على الجهة الي فيها الثروة الطبيعية المعنية... |
اتحاد الصناعة و التجارة يعلن تعليق النشاط الثلاثاء القادم (سامحوني المرة الاولى كتبت "غدا" غلطت ) بكل من السوق المركزية و المحلات التجارية في النهج المحيطة به و السبب :
اولا، قالك تنقيح قانون المنافسة و الأسعار خاطر... فيه عقوبات زجرية قاسية عالمخالفين المتلاعبين بالأسعار و البضائع.... يا والله خنار يا ربي :( توا هذي عباد؟؟؟ معناها الجماعة متقلقين من قسوة العقوبات عالمحتكرين و المخالفين؟؟؟ معناها خليونا نعملو فيكم الي نحبو و ما تعاقبوناش.... بالحرام كان شي يكفر :(
ثانيا، قالك يجب مقاومةالانتصاب الفوضوي و التهريب الي ضر بالتجار في وسط العاصمة... أي معقول على راسي و عيني، كلام حق، آما بجاه ربي قولولنا قداش من واحد فيهم قابل انو يخرج غدوا من النظام التقديري (الي يخلص فيه زوز فرنك ضرائب في العام) و يدخل للنظام الحقيقي باش نعرفو بالضبط أرباحو السنوية و يخلص عليهم الضرائب الحقيقية الي لازمو يخلصها؟
زايد والله زايد :(
بين عصابات العمل النقابي في القطاع العام (و نأكد على القطاع العام خاطرهم راقدين و ينهبو في ميزانية الشعب التونسي بالزيادات في شهاريهم، و موش القطاع الخاص الي بالحق خدامتو متعذبين خدمة و حقوقهم مهضومة في برشا شركات و اضراباتهم هي الإضرابات الشريفة )
و
ببن عربدة اتحاد الصناعة و التجارة و طلعاتو المقيتة
تونس ماشية في العفس :( |
يهم الشباب المهووسون ب الإعلامية و الانترنات :)
البطاقة البنكية التكنولوجية الجديد للخلاص عبر الانترنات بالعملة
بالنسبة للأفراد :
* قيمة البطاقة 1000 دينار على الأقصى سنويا و لا يتم تجاوز ال1000 دينار في نفس السنة إلا بطلب خاص للبنك المركزي و مرفوق بمراسلة من وزارة التكنولوجيا و البحث العلمي
* المنتفعين : الأشخاص المتحصلين على شهادة البكالوريا أو أكثر
* الأوراق المطلوبة : نسخة من بطاقة التعريف الوطنية، نسخة مطابقة للأصل من الشهادة العلمية، التزام في عدم الحصول على هذه البطاقة من بنك اخر
* يجب أن تكون عملية الخلاص بالإنترنت موجهة الى : دفع ثمن إسكان موقع الواب (frais d'hébergement du site Web) او التطبيقات الهاتفية (applications mobile) او
لاشهار الذات أو الانخراط في المواقع الأجنبية المختصة في المناولة (يعني المواقع الي يلوجو في شكون يخدملهم خدمة عن بعد أو المواقع ذات البعد التربوي أو المصاريف المتعلقة بجمع المعلومات و خلاص التكوين عن بعد و ادوات تطوير التطبيقات الإعلامية و الإجازات.
و يمكن لأي معني بالأمر التوجه إلى أي بنك و فتح حساب ثم إيداع المبلغ بالدينار و الوثائق المطلوبة للحصول على بطاقته التكنولوجية.
المصدر : منشور البنك المركزي الى البنوك التونسية عدد 2015-05 بتاريخ 10 افريل 2015 |
نقابات القطاع العام تواصل اذلال الشعب التونسي :
بعد قطاع التعليم من الابتدائي للعالي التي افترست ما شاءت من ميزانية الشعب التونسي، نقابة اتصالات تونس تعلن اضرابا ب 3 أيام من 26 إلى 28 افريل لافتراس المزيد و نقابة الSTEG تهدد بقطع الغاز عن التوانسة أن لم تفترس أكثر.... ما شاء الله حتى هوما يقدمولنا في خدمات و لا اروع و تاعبين بااارشة
حاليا أجور موظفي القطاع العام (حوالي 600 الف موظف) تمثل قرابة 35% من كامل ميزانية ال11 مليون تونسي، و بالطبيعة احنا ديجا هكا نتسلفو باش نخلصوهم و بالطبيعة بعد الزيادات الجديدة التي لن تتوقف و المتزامنة مع التكركير و قلة الانتاج عندنا زوز حلول يا نزيدو نتسلفو (حتى يجي نهار و نفلسو) يا نتحملو زيادات في فاتورات الهاتف و الكهرباء و الأداءات باش ال 600 الف ياخذو بأزيد شهرية و يكملو نومهم |
أكبر مستفيد من الثورة التونسية هو المغرب الشقيق:
*** يشابهنا في المناخ و التضاريس، تحول نحوه اغلب السياح الذين اعتادوا المجيئ لتونس
*** ينتج الفسفاط، استغل فوضى الحوض المنجمي ليسطو على حرفاء شركة فسفاط ڤفصة و يفرض عليهم عقود بيع طويلة المدى ( تصل إلى خمس سنوات) يعني حتى كي أحنا نرجعو نخدمو حرفائنا لا يمكنه الرجوع إلينا لارتباطهم بهذه العقود
*** يد عاملة جيدة و رخيصة كاليد العاملة التونسية و قانون تشجيع استثمار خارجي شبيه جداً أو افضل من القانون التونسي، مستثمرينا الأجانب فروا اليه، و المستثمرين الجدد لم يعودو يفكروا حتى مجرد التفكير عند الاختيار بين تونس و المغرب
في نفس الوقت، المغرب يخطو ببطء و لكن بثبات نحو بلوغ ما بلغته تونس بالدم من حريات و ديمقراطية.
الدنيا زهورات :) |
يهم الشباب المهووسون ب الإعلامية و الانترنات :)
البطاقة البنكية التكنولوجية الجديد للخلاص عبر الانترنات بالعملة
بالنسبة للأفراد :
* قيمة البطاقة 1000 دينار على الأقصى سنويا و لا يتم تجاوز ال1000 دينار في نفس السنة إلا بطلب خاص للبنك المركزي و مرفوق بمراسلة من وزارة التكنولوجيا و البحث العلمي
* المنتفعين : الأشخاص المتحصلين على شهادة البكالوريا أو أكثر
* الأوراق المطلوبة : نسخة من بطاقة التعريف الوطنية، نسخة مطابقة للأصل من الشهادة العلمية، التزام في عدم الحصول على هذه البطاقة من بنك اخر
* يجب أن تكون عملية الخلاص بالإنترنت موجهة الى : دفع ثمن إسكان موقع الواب (frais d'hébergement du site Web) او التطبيقات الهاتفية (applications mobile) او
لاشهار الذات أو الانخراط في المواقع الأجنبية المختصة في المناولة (يعني المواقع الي يلوجو في شكون يخدملهم خدمة عن بعد أو المواقع ذات البعد التربوي أو المصاريف المتعلقة بجمع المعلومات و خلاص التكوين عن بعد و ادوات تطوير التطبيقات الإعلامية و الإجازات.
و يمكن لأي معني بالأمر التوجه إلى أي بنك و فتح حساب ثم إيداع المبلغ بالدينار و الوثائق المطلوبة للحصول على بطاقته التكنولوجية.
المصدر : منشور البنك المركزي الى البنوك التونسية عدد 2015-05 بتاريخ 10 افريل 2015 |
أسهل طريق نبداو بيه لمقاومة الفساد هو :
مراجعة ملفات طريقة اسناد اكبر الصفقات العمومية للشركات الخاصة للثلاث سنوات الأخيرة قبل الثورة...
مراجعة ملفات التدقيق الجبائي على الشركات الخاصة خلال الثلاث سنوات الأخيرة قبل الثورة
مراجعة طريقة اسناد تراخيص العمل في المجالات التي يفرض فيها القانون ترخيصا، و دائما في الثلاث سنوات الأخيرة قبل الثورة
مراجعة طريقة إسناد القروض الأكثر من 5 ملايين دينار خلال الثلاث سنوات الأخيرة قبل الثورة
عندها صدقوني سيظهر سواد دامس لم يخطر ببال احد |
Neila Elhouch notre 11 millième fans
Mar7bè :) |
باش نفهمو قدّاش أحنا عايشين اكثر من طاقتنا، هات نفهمو مع بعضنا الرّسم البياني التّالي:
موارد الاقتراض = قداش الدّولة تتسلّف كلّ عام، سواء من الدّاخل (بنوك أساسا و خواص في بعض الاحيان كيما القرض الوطني الأخير) أو من الخارج (دول اخرى و بنوك دُوليّة)
خدمة الدّين = قدّاش نخلصو كلّ عام من ديوننا القديمة، و خدمة الدّين هوني مقصود بيها كلّ شي، يعني أصل الدّين و الأنتريس
توّا نلاحظو مع بعضنا كيفاش كانت الوضعيّة من 1986 الى 2004، كنّا تقريبا كلّ عام، نخدمو، ندفعو كمّية من الضّرائب للدّولة، تصرفهم الدّولة بكلهم علينا، و لخلاص الدّيون القديمة، نتسلفو تقريبا نفس المبلغ من الدّاخل او الخارج، و هكذا دواليك كلّ عام
بداية من 2004 و الى 2010، لاحظوا أنّنا ولّينا نتسلفو أقل من المبلغ الّي نخلصو فيه سنويّا. معناها ولّات موارد الدّولة تغطّي مصاريف الميزانيّة و تفضل منها شويّة، نزيدو نتسلفو عليها شويّة، و نخلصو ما يجب خلاصه في العام هذاكا
توّا نشوفو تعامل حكومات ما بعد الثّورة مع الميزانيّة و الأثر متاعو على الدّين التّونسي، في حال من تنامي الطّلبات الاجتماعية بجميع انواعها، و في حالة بلاد تقريبا راقدة ما تخدمش، ولّينا نتسلفو اكثر فأكثر كل عام، جزء نخلصو بيه ما وجب من الدّيون القديمة في العام هذاكا، و جزء آخر ناكلوه، و لاحظوا كيفاش الفارق بين الدّيون الجديدة و خلاص الدّيون القديمة قاعد يكبر بصفة مهولة في ظرف 3 سنين و مازال الشّيي متواصل. الحالة هذي ما هياش دون ثمن، موارد الاقتراض الجديدة باش يجي نهار و لازم نخلصوهم، وقتها خدمة الدّين باش ترتفع بصفة قياسية، و لازمنا نتسلفو اكثر باش نخلصو القديم و يبقالنا شوية نواجهو بيه مصاريف زيادة الاجور و مقاومة الارهاب و الدّعم و البنية التّحتية و....
الخلاصة، الي قالوهولكم الأحزاب حول المستقبل الاقتصادي المشرق، هو كذبة كبيييييرة، و لو ما نفيقوش احنا على ارواحنا كشعب، و الي يخدم ساعتين يولي يخدم عشرة، لو ما نوقفوش بالمطالبة في زيادة الأجور، لو أضحاب المهن الحرّة من محامين و اطبّاء و تجّار و مهندسين و أصحاب مقاهي ما يفيقوش على ارواحهم و يخلصو ضرائبهم الحقيقية، اصحاب المؤسّسات ما يوقفوش تهرّبهم الضّريبي، لو يواصل الّي في حالو يتمتّع بدعم الاسعار.... طريقنا مسدود مسدود مسدود |
صباح النور
الاقتصاد هو الاختصاص الوحيد الذي تقاسم اثنين من علمائه جائزة نوبل رغم أن كل منهما ينظر لتيار اقتصادي يناقض الآخر...
مثال سنة 1974 : Gunnard Myrdal و Friedrich Hayek
ما غير ما نمرجكم بتفاصيل نظرية، الاثنين ناقضو بعضهم في بحوثهم عام 1974 و رغم ذلك قسمو جائزة نوبل للاقتصاد عامتها :)
الخلاصة: النظرية الاقتصادية هي علم إنساني خاضع لميولات البشر و ليست علم صحيح كالرياضيات أو الفيزياء و تونس لو أرادت قادرة على خلق مسار اقتصادي خاص بيها حصريا
نهاركم أسعد الأيام |
من عجائب تونس، هو عدم توفر القوائم المالية للشركات الحكومية للعموم... يعني الفلوس فلوس الشعب التونسي، أضعف الإيمان انو الحكومة تنشر الوضعيات المالية لكل هذه الشركات... |
الطريق إلى الخوصصة :
كل دول العالم تقريبا تتداين فيما بينها أو من المنظمات الدولية، و الحاجة إلى هذا التمويل تفرض على المتداين الخضوع لشروط دائنيه. و قد اثبتت تجارب الخوصصة عبر العالم أن السبب واحد دوما : عبء المؤسسات العمومية على ميزانية الدولة نتيجة الارتفاع الجشع لأجور القطاع العام أما بطلبات الزيادة اللامتناهية أو بالتوظيف العشوائي قصد حشر المزيد من العاطلين عن العمل في وظائف دون أن يكون لهم عمل فعلي. فتصبح الدول تقترض أموال باسم كامل الشعب لإعطاء أجور لموظفين نيام في القطاع العام. عندها يرفض الدائن مزيد إقراض المدين لأنه يعلم أن الأموال تستعمل في حلقة مفرغة من الكسل و اهدار المال العام و لا يأتي من ورائها أي خلق للثروة يمكن من خلاص الديون في المستقبل. و أمام حاجة كل الدول للتداين، تفرض الخوصصة على المحتاج. الأهم في كل هذا هو عدم النظر إلى موضوع الخوصصة من جانب إيديولوجي عاطفي تافه و لكن من جانب الكلفة على ميزانية الشعب التونسي و الثنائية "جودة/سعر" بالنسبة للمواطن... مهما كان الخواص فسيعملون وفق القوانين التي يحددها و يغيرها الشعب التونسي و المراقبة عليهم سيقوم بها الشعب التونسي |
عمار عروسية نائب الجبهة الشعبية يتحدث البارح في نسمة عن استقلال قفصة :'(
اذا كان نواب قفصة لا يفكرون إلا كمدافعين عن رفاه جهة قفصة و نواب المنستير لا يفكرون إلا في الدفاع عن رفاه جهة المنستير و نواب مدنين كذلك و بنزرت و تطاوين و سيدي بوزيد و غيرهم كذلك و كل يغني على ليلاه فتونس قد ضاعت بين أيدي من لا يحبها :'(
في كل دول العالم يكون التفكير و الاستراتيجيا التنموية على المستوى الوطني عامة ثم يكون التنفيذ محلي... لكن أن كان كل نائب يفكر في الفعل في جهته دون النظر للوطن ككتلة واحدة متجانسة فسنهدر أموال الشعب التونسي على مشاريع مكررة لا إندماج بينها و غياب التجانس و الاندماج سيخلق وضعيات تبذير مضحكة حد البكاء...
اتقوا الله في تونس... ارحمونا من جهوياتكم البغيضة و فكروا فينا كشعب متجانس متحد على مبدأ تونس فوق الجميع، هكذا فقط نبني اقتصادا ناجعا و ناجحا... إن كان نوابنا عاجزون عن ترسيخ هذا المبدأ و يختارون الشعبوية و مصالحهم الحزبية الانتخابية الضيقة، فهم آخر من يؤتمن على هذا الوطن :'(
طلب بسيط من الأدمين من فضلكم : لا تتهجموا على عمار عروسية بالذات، فالرجل مناضل شجاع و لا يستحق التهجم حتى و إن ارتكب حماقة كهذه، دعو نقاشنا عاما غير مرتبط بالأشخاص من فضلكم |
الملتحقين الجدد بالصفحة نورتونا، شرفونا بنظرة على الإصدارات القديمة، ممكن تلقاو فيها حاجة تعجبكم، و الأهم باش تفهمو انو فعليا عندنا هدف واحد، مساهمة متواضعة و بسيطة في محاولة تبسيط الواقع الإقتصادي التونسي لغير المختصين من الشعب التونسي :) |
القضاء على التهرب الجبائي يمر إجباريا عبر منع التعامل بال cash...
المراقبة الجبائية تعتمد أساسا على المحاسبة الي إجباريا يتقيد فيها الcheque و ال vitement... و مادام البنوك تقبل انو واحد يجيبلها قفة فلوس و يصبهم في حسابو ما دام مستحيل نوقفو التيار متاع المارشي نوار و التهريب و التهرب الجبائي الي خدمتهم الكلهم بالespèces...
يجب أن نمنع عن البنوك قبول مبالغ نقدية أكثر من 10000 دينار من غير تجار التفصيل (خاطرهم يبيعو في مواد صغيرة الثمن مباشرة للمواطنين)، خاطر لو صاحب ال10000 دينار امورو واضحة مع القانون راهو ما فما حتى شي يمنعو من انو يحصل هالمبلغ من حرفاؤو عن طريق chèque أو virement bancaire ... في نفس الوقت يجب أن نمنع على الشركات خلاص أي فاتورة تفوق 10000 دينار بالespeces و هكا نسكرو باب التلاعب من الجهتين و الي يحب يدخل في المنظومة القانونية و يدفع نصيبه من الأداءات حتى نواجه مصاريف العيش معا كشعب مرحبا بيه، و الي ما يحبش، يمشي يخبي فلوسو في المخدة و مصيرو ما عاد يقبلهم منو حد و يجي للثنية |
الأرقام عنيدة، و الانتفاضات الاجتماعية في الولايات الأكثر بطالة تؤكدها...
المصدر : تقرير التعداد العام للسكان و السكنى لسنة 2014 |
1200 مليون دينار قيمة التهرب الجبائي في تونس سنويا...
هذا هو الرقم الصادر لأول مرة في تاريخ تونس عن جهة رسمية هي وزارة المالية، و هو الرقم الوحيد الذي يمكن إعطاءه شيئ من المصداقية من حيث رسمية المصدر، لأن باقي الأرقام الافلاطونية الأخرى لا يمكن وصفها بأي قدر من المصداقية أو الموضوعية بإعتبارها صادرة عن جهات لا منهجية علمية لها و تحترف الاستمناء الايديولوجي و الشعبوية السياسية الانتخابية لا اكثر |
الكرهبة هذي هي فلوسكم و رزقكم يا توانسة، دفعتوهم ضرائب و أدءات من دم قلوبكم باش يتم تسهيل مصالحكم.... شوفو موظف القطاع العام آش يعمل برزقكم |
موضوع قرقنة و petrofac
أولا هات نبداو بطريقة عمل شركات البترول و الغاز في تونس، بإعتبار حفر الآبار يتكلف معدل عشرات ملاين الدولارات للبئر الواحد، و باعتبار كلفة عملية الاستكشاف الي ما انجموهاش، تونس عاملة système داخلين في الربح خارجين من الخسارة، بالفلاقي، برا اصرف و استكشف كان لقيت حاجة نقسمو المربوح آما كان لقيت شي ليك ربي... و هذايا للي صار مثلا لشركة هولندية صرفت قرابة 100 مليون دولار استكشاف إلى حدود 2013 في ولاية تطاوين و روحت بيديها فوق رأسها...
هات تو نتلاهاو ب petrofac شكوني هي... شركة تملك فيها الدولة التونسية 55% من رأس المال يعني كي تربح، تونس تأخذ 35% ضرائب على هذه الأرباح و تزيد تاخذ 55% من الأرباح بعد الضرائب...بمعنى آخر بتروفاك خماس في الهدرة، و بالطبيعة كي تاقفو على الخدمة الشعب التونسي يعاني من 55% من الخسائر
المشاكل تبدأ عام 2011 و التحرك الاجتماعي الي صار في بلاد كاملة، صار زادا في قرقنة... الاتفاق وقتها كان تخصيص مبلغ سنوي للمساعدة على تشغيل البطالة عبر بعث المشاريع أو بعث شركة بيئة كيما في قفصة (و كارثة فكرة الشركات متاع البيئة و طريقة التصرف فيها، هذا موضوع كبير توا نرجعولو)... المفيد petrofac تصب الفلوس للولاية و الولاية تتصرف فيهم لخلق مواطن شغل... الحكاية بدأت ب 600 الف دينار عام 2011 و وصلت 880 الف دينار عام 2014 تفرقت على 267 شخص... ( و هوني لازمنا نقولو ملاحظة، مبلغ 880 الف دينار هو 1/3 المبلغ الجملي الي حاطتو شركة petrofac سنويا لتحسين محيط عيش القراقنة، يعني 1/3 المبلغ السنوي المخصص لتحسين محيط عيش 14 الف قرقني، ياخذو فيه 267 شخص وحدهم)... ما علينا، قائمة هال 267 شخص، petrofac كانت ما تعرف عليهم شي، مسؤولين في اتحاد المعطلين عن العمل بقرقنة تفاهمو هوما و مسؤولي الاتحاد المحلي للشغل، و حطو قائمات أشخاص على كيفهم... المأساة ظهرت بعد اكتشاف حجم الخور الي في هالقائمة، عباد راقدة في ديارها و الولاية تصبلها في فلوس petrofac عباد تخدم و تخلص في شركات اخرى و الولاية تصبلها في فلوس petrofac و عباد ما تعيشش في قرقنة اصلا و الولاية تصبلها في فلوس petrofac... و آخر طلعة طلع بيها المعتمد قائمة انتظار ب 148 شخص يحضرو في ارواحهم باش يدخلو système النوم و الشهرية... الأتعس في هذا الكل هو انو شركة petrofac ما هياش تناقش في مواصلة دفع ال 880 الف دينار أو لا، الشركة مستعدة تواصل لكن بشرط انو الفلوس تمشي لناس تخدم و الا مشاريع فعلية خاطر اذا نواصلو هكا حد ما عاد باش يخدم في قرقنة ما دام فما إمكانية لشهرية بدون تعب...
توا هات نجيو لوزن بتروفاك بالنسبة لتونس و وزن تونس بالنسبة ل بتروفاك... بتروفاك تونس تمثل 12,5% من قطاع الطاقة في تونس، بتروفاك تونس تمثل... 0,6% من رقم معاملات بتروفاك العالمية... بتروفاك تونس تشغل في 184 شخص فيهم اجنبي واحد، بتروفاك العالم تشغل 22 الف مهندسين برك وما تخدم كان في 45 بلد في العالم ...و ماهش شركة معروفة ...هاذاك علاش وقع اختيارها سنة 2009 أحسن شركة في بريطانيا ...
توا هات نجيو ل petrofac تونس و مصروفها في تونس... 35 مليار في العام، 35 مليار في العام تصرفهم petrofac سنويا في تونس شهاري و أداءات و كراءات و سكن و مواد أولية و استهلاكات مختلفة، طبعا نصيب الأسد من هذه الأموال تصرف في قرقنة...
توا هات نجيو لمصاريف petrofac لتحسين ظروف عيش المواطنين في قرقنة منذ سنة 2013 : (و الي باش نحكيو عليه توا، فوق ال 880 الف دينار سنويا الي حكينا عليهم لفوق)
* احسن جهاز سكانار في الجمهورية التونسية بقيمة 900 الف دينار تم إهداءه للمستشفى المحلي بقرقنة و حتى تكاليف صيانته السنوية تدفعهم petrofac زادا
* 320 الف دينار كلفة نجهيزات جراحة تم إهداءها للمستشفى المحلي ب قرقنة
* أكثر من 300 ألف دينار للمدارس ولمعهد في شكل بنايات وتجهيزات بش توفر للتلامذة في قرقنة ظروف دراسة ممتازة
* 180 الف دينار كلفة تركيز أعمدة إضاءة (تعمل بالطاقة الشمسية) بموانئ الصيد البحري بالجزيرة، و تم إسناد العملية لمقاول محلي ...
* بتروفاك هي المول الرسمي والوحيد لكل الجمعيات الرياضيت والثقافيت في قرقنة
* تخصيص 240 الف دينار لتمويل أصحاب أفكار المشاريع من أبناء الجزيرة... و شدو عندكم، ما صرفو منهم كان 80 الف دينار خاطر ما جاوهمش عباد طالبين مشاريع و يحبو يخدمو...
توا نخليكم تتصورو petrofac تهرب من تونس و تصورو الأثر المالي على تونس عموما و على آلاف العائلات الي تعيش من نشاطها بطريقة مباشرة أو غير مباشرة |
الليلة باش نفركو رمانة petrofac قرقنة، انتظرونا |
كالعادة، نطلب منكم شوية وسع بال للي يحبو، اليوم باش نحكيلكم حكاية خيالية لكن لازمكم تحاولو تتصوروها على تونس كاملة و إنتاجها و خدّامتها و ثروتها:
معلّم يدرّس قسما من 30 تلميذا، كان بصدد إرجاع أوراق اخر امتحان و لاحظ ان 9 تلاميذ أعدادهم بين 1 و 9 على عشرين،8 تلاميذ أعدادهم بين 10 و 12 على عشرين، و 13 تلميذ أعدادهم بين 13 و 20 على عشرين، فكّر قليلا ثم قال لتلامذته: ما رايكم في التضامن بينكم حتى لا يكون احدا منكم في الحضيض؟ معدل القسم هو 11,06 لذا، بكلكم تاخذو العدد هذايا و هكا ما يدوبل حد... و كان الامر كذلك مع الاتفاق انو مستقبلا سيقع دوما اتباع هذه الطريقة.
في الامتحانات الموالية كانت نتائج القسم كما يلي :
* الامتحان الثاني الذي فُرِض فيه مبدأ التضامن : 15 تلميذ أعدادهم بين 1 و 9 على عشرين، 9 تلاميذ أعدادهم بين 10 و 12 على عشرين، و 6 تلاميذ أعدادهم بين 13 و 20 على عشرين. معدل القسم اصبح 10,13 و كان ذاك هو المبدأ مستقبلا
* الامتحان الثالث الذي فُرِضَ فيه مبدأ التضامن : 25 تلميذا أعدادهم بين 1 و 9 على عشرين، 3 تلاميذ أعدادهم بين 10 و 12 على عشرين، و تلميذين اثنين تحصلا على 13 على عشرين، معدل القسم اصبح 6,83 و كان ذاك هو العدد المسند للجميع
الخلاصة : بعد تحييد مبدأ المكافأة على قدر الجهد، و فرض مبدأ صهر المجهود الفردي في صالح المجموعة دون اي حافز شخصي للفرد يحقق له التميز اكثر اذا بذل مجهود اكثر، كانت النتيجة اثر الامتحان الثاني بعد فرض مبدأ التضامن كما يلي :
* الأكثر كسلا و تقاعسا، انتفى لديهم اي حافز نفسي للتعب و الاجتهاد لتحسين أعدادهم بعد ان تأكَدوا ان المجموعة تتكفل بتغطية كسلهم باعتبار حصولهم على 11,06 في الامتحان الأول و 10,13 في الامتحان الثاني بينما اعدادهم الحقيقية و المناظرة لمجهودهم تتراوح بين 1 و 10
* 6 من المجموعة التي كانت تقوم بالجهد اللازم للحصول على 10 الحاكم، انتفت لديهم الرغبة في التعب باعتبار تأكدهم من الحصول على المعدل الذي كانوا يقومون بجهد هدفه الحقول على هذا المعدل لا اكثر
* 7 تلاميذ كانوا في المجموعة التي تعمل بجد للحصول على عدد جيّد، انتفى لديهم حافز الامتياز باعتباره مضيعة للوقت مادام العدد المسند لهم بالنهاية لا يعبّر عن جهدهم
اثر الامتحان الثالث بعد فرض مبدأ التضامن، انهار معدّل القسم الى مادون العشرة، و أدّت فكرة فرض التضامن الهادفة أساسا لتحقيق رفاه المجموعة كاملة، الى اغراق المجموعة بطمّ طميمها في الرداءة.
همسة : عبر تاريخ البشرية، اثبت الانسان ان نوعية "الأم تيريزا" نادرة، و ان الحافز الاول للإنسان حتى يعطي افضل ما عنده من جهد هو امتيازه الشخصي، و المجموعة تكون اكبر المستفيدين حين تسمح لكل فرد ببلوغ أقصى درجات الامتياز حسب جهده. |
يهديكم ربي... راهو الي يحكي على تفشي التهريب و الفساد كمبرر للجشع النقابي العمومي، عامل كي الي قالولو كان تزيد تبني طاق فوق دارك راهي اتطيح، قالهم داري هاوكا ساسها خايخ و ما مازال ما طاحتش خلي نزيد نبني... أضربوا من أجل مقاومة التهريب و ستجدوننا معكم، افضحوا الفاسدين بينكم و ستجدوننا معكم، أضربوا عند نجاة المتكاسلين و الكركارة و السراق من المحاسبة و ستجدوننا معكم |
الأساتذة الجامعيين مضربين نهار 14 افريل... في بلاغ نقابتهم كالعادة برشا بلوط حول إصلاح التعليم العالي و الجهات و الداخلية، و في وسطهم الرسمي و هو استثناء الأساتذة الجامعيين من ضريبة 1% المفروضة على أصحاب الدخل المرتفع و تفعيل الزيادات...
هاو الشكل المنمق لبلاغات اضراب نقابات القطاع العام :
بالترتيب
* اولا ديباجة معتبرة حول الوطنية و النضالات و الوعي
* مبعد جملة من مطالب التفليم النوعية الخاصة بالقطاع المضرب و هدفها تحسين الخدمات العمومية للمواطن ( مجرد سنيما لتنويم الراي العام باقي تقول انت احنا دولة غنية اما ما نحبوش نحسنو سبيتاراتنا و مدارسنا و جامعاتنا و حافلاتنا...)
* في الأخير يحطو الزوز و الا ثلاثة مطالب الي حاجتهم بيهم في الواقع : من نوع الرفع من المستوى المعيشي لموظفي القطاع، و تنفيذ الاتفاقات المالية السابقة، و تمكين موظفي القطاع من منحة الريشة الي على رؤوسهم...
بالطبيعة في المفاوضات مع الحكومة يقع التمسك بمواصلة الإضراب و بتنفيذ المطالب كاملة اذا كان الحكومة وافقت على المطالب النوعية، او يقولولنا اتفقنا في بعض النقاط و سنواصل التفاوض اذا كان الحكومة وافقت على المطالب المالية.
همسة يا شعبي :
في المفاوضات مع نقابات القطاع العام، راهي مفاوضات على استعمال ميزانية الشعب التونسي، يعني فلوسكم الي تنحيوها من فم صغاركم و تدفعوها أداءات، الحكومة راهي تتقرنط باش ما يمشيووش فلوس الشعب لفئة برك الي هي قاعدة تضرب |
شهادة من أحد فانات الصفحة ابن المتلوي حول نقل الفسفاط :
أنا إبن مدينة المتلوي و أبي يعمل في شركة السكك الحديدية يعني يشرف على نقل الفسفاط في القطارات. باش نعطيك زوز حقائق: النقل في الشاحنات يكلف تقريبا عشرة مرات تكلفة النقل في القطار.... والشباب اللي يعملو في الإعتصامات اللي صارت فوق السكة ومنعت مرور القطارات فيها إعتصامات عملها شباب مهمش وغاضب.. ولكن أغلبها كان بفعل فاعل والمعتصمين كانت تصلهم المشاوي والبيرة للخيام متاعهم والفلوس كل يوم... والمستفيد بالطبع هي الشركات المالكة للشاحنات وهوما معروفين والحكاية هاذي معروفة. و مسؤولي شركة فسفاط قفصة متورطين في الحكاية أيضا لأنهم كانوا ينجمو بكل سهولة وكل بساطة يفضحو هذه اللعبة لكنهم انخرطوا فيها عملا بمدأ "كول و وكّل" .. أبناء الحوض المنجمي كل واحد يفتش على مصلحتو الذاتية أعطيه خدمة وفلوس ما يهموش في غيرو بطال ما يهموش في التلوث والفساد ... بلاد ما عندهاش مستقبل وأنا وغيري برشه رفضنا نعيشو فيها ومشينا وخليناها... رغم أننا نحبوها برشه برشه برشه وتربينا فيها وعندنا فيها أحباب واقارب وذكريات |
في الدول المتحضرة، موضوع يخلق مشاكل شعبية كيما موضوع نقل الفسفاط في الحوض المنجمي تقع معالجته عبر لجنة تحقيق متكونة من نواب الجهة و ممثلين عن السكان المحليين و خبراء مستقلين. اللجنة هذي لازم تجاوب على الأسئلة التالية :
* اولا تقييم شفافية تمكين الشركات الحالية من صفقة نقل الفسفاط، يعني هل وُجد طلب عروض عادل و عمومي و هل ان الأسعار المقدمة من طرف هذه الشركات لا تشوبها شبهة الاتفاق فيما بينها
* ثانيا تقييم سبب لجوء شركة فسفاط ڤفصة و المجمع الكيميائي الى النقل البري من طرف الخواص، يعني هل ان اسبابا تقنية كانت وراء التخلي عن النقل عبر القطارات او هل ان كلفة اللجوء الى النقل عبر السكك الحديدية اعلى من الشركات الخاصة الناقلة حاليا
* ثالثا، تقييم الكلفة بالنسبة لشركتي فسفاط ڤفصة و المجمع الكيميائي في حال اقتناء شاحنات و القيام بنقل الفسفاط بأنفسهم مع الأخذ بعين الاعتبار المقدار السنوي لكلفة الشاحنات المشترات (amortissement ) و كلفة الاجور السنوية للسواق و مساعديهم و الكلفة السنوية للمحروقات و الكلفة السنوية للتأمين و الكلفة السنوية للأداءات و الكلفة السنوية للصيانة و الكلفة السنوية لركن و حراسة هذه الشاحنات و مقارنة المجموع مع كلفة قيام الشركات الخاصة للنقل البري او شركة السكك الحديدية بعملية النقل
و نشر نتائج التحقيق للعموم حتى يتحمل كلّ مسؤوليته |
الي يحب يوسع بالو معايا، باش نهزكم في ثنية نحاولو نفهمو بيها سيستام يخلي البنوك العمومية غارقة في القروض غير المسددة و في نفس الوقت غير قادرة على فعل شيئ للناس الي خذات القروض هذي :
في قانون الشركات التونسي كيما في اغلب دول العالم، فما مبدأ التفريق بين ملك صاحب الشركة و ملك الشركة. بمعنى انو المساهمين في شركة رأس مالها 100 الف دينار مثلا، يدفعو في البداية كل واحد نصيبو من هاك ال100 الف دينار و تتخلق بعدها الشركة الي تصبح بعدها شخصية مستقلة بذاتها عندها املاكها الخاصة الي ما عندها حتى علاقة قانونية بأملاك الأشخاص الي ساهمو في راس مال الشركة. الشركات هذي تبدا تخدم تشري تصنع و تبيع و تاخذ قروضات باسمها و برهن أملاكها. و هوني مربط الفرس، في تونس غالبية الشركات هي شركات عائلية، يعني تلقا ديما فيها شخص واحد و الا معاه عائلتو، يملكو نسبة كبيرة من رأس المال، و باعتبار النسبة هذي في راس المال، تلقى الشخص هذاكا هو الي يسيّر على كيفو و ياخذ قروضات باسم الشركة و يرهن و يحكم في أملاكها، المشكلة ان البنوك، تعطي غالبا قروضات اعتمادا على تقييم النمو المستقبلي و نجاح الشركة و ايضا على اسم الشخص و سمعتو اذا كان من الاثرياء. و تاخذ رهنية على املاك الشركة موش على املاك الشخص الي يسير فيها، بالنسبة لها الغالبية من الشركات العائلية (بغض النظر عن شكلها القانوني) بعد سنوات تتقسم على نوعين :
* نوع يكبر و يربح كيما مثلا دليس و كوكاكولا و پولينا على سبيل الذكر لا الحصر
* نوع ثاني و هو الاغلبية للأسف، يندثر و يغرق في الديون و تفلس الشركات هذي، و القطاع السياحي مثلا فيه برشا من هذا النوع.
هالنوع الثاني من الشركات العائلية الي تفشل، تورّط معاها البنوك (و بصراحة خاصة البنوك العمومية الي كالعادة غلب على التصرّف فيها مبدأ رزڤ البليك) و البنوك ما تنجمش تسترجع ملايين الدينارات الي سلفتهم لهذه الشركات باعتبارها غالبا شركات فاشلة و على باب الافلاس، و أملاكها تصبح ذات قيمة تافهة و البنوك كيما حكينا الفوق ما تنجم تحجز الا املاك الشركة و موش املاك المساهم الرئيسي فيها، او لأنَّو تمّ النفخ في قيمة الرهنية المقدمة لهذه البنوك (مثلا القرض يسوى 100الف دينار، تتقدم عليه رهنية من املاك الشركة قيمتها الفعلية 10الاف دينار و تتقيّد الرهنية بقيمة 120الف دينار، بسبب فساد الخبير او البنكاجي او الاثنين) احسبو الحكاية هذي على سنين و على مئات الشركات تفهمو موضوع الديون المهولة غير المسددة لعديد البنوك...
توا نجيو للزّبدة، السؤال هو: علاش رغم فشل هذه الشركات، فانو الغالبية من الناس الي مساهمة في رأسمالها، يبقاو لاباس عليهم و من أثرياء البلاد؟ كي تتذكروا انو الناس هاذم يتصرفو كيما يحبو في الشركات هذي (و خاصة الشركات ذات المسؤولية المحدودة الي القانون ما يفرضش عليها مراقب حسابات مستقل) قلنا يتصرفو كيما يحبو، مثلا ياخذو الكريديات و يعملوا لأرواحهم و لعائلاتهم شهاري خيالية تبرّك الشركة، و الا سلعة و املاك الشركة تمشي من غادي لغادي لملكهم الخاص او يستعملوها ليهم ولعائلاتهم، و غيرها من الطرق الملتوية...
الخلاصة : بالنسبة للشركات هذي الغارقة مع البنوك العمومية بالذات (البنوك الخاصة ما تعنيناش، اذا يحبو يضيعو فلوسهم، ريح السد)، و اذا كان بالحق نحبو نسترجعو فلوس الشعب التونسي من هالسرّاق يجب وضع قانون خاص يتمثل في ما يلي :
* مراجعة حسابات هذه الشركات على عشرة سنين لتالي (و ديجا القانون المحاسبي يفرض بطبيعتو على الشركات الكل الحفاظ على الوثائق المحاسبية لمدة عشرة سنين) و التثبت خاصة من قرارات التصرّف فيها خاصة شهاري المسؤول الاول و عائلتو، تقييم حالة آلات و المعدات الي في هذه الشركات و مقارنة درجة قدمها و تهرئتها بمستوى رقم معاملات الشركة في الأعوام الفائتة (باش نفهمو يا ترى صلحت للشركة كهو و الا استُعمِلت لغايات أخرى) مقارنة تطور املاك المساهم الاول و مصادرها بتطور نتائج الشركة، مقارنة التصرّف التجاري و الاستراتيجي لهذه الشركة بالتصرف و الاستراتيجية السائدة لدى غيرها من الشركات باش نعرفو يا ترى بهامة السيد هي السبب في خراب الشركة و الا لا، و غيرها من الطرق الي انجمو نعرفو بيها سوء تصرّف الناس هاذم من عدمه، و في حال ثبوت سوء التصرّف او التصرّف الأخرق، فانو يقع التراجع عن الفصل بين املاك الشخص و املاك الشركة، و تقوم البنوك العمومية باستخلاص ديونها مباشرة من املاك الناس هاذم، و بالطبع بالنسبة لعمليات النفخ في قيمة الرهنية، يتحاسب البنكاجي و الخبير و يشدو الحبس. |
أكثر حاجة يتم بيها تقييم نسبة تداين الدول هي :
مجموع ديون البلاد \ المنتوج الداخلي الخام
هذي أرقام أكثر الدول تداينا سنة 2014 (من الموقع الرسمي لصندوق النقد الدولي) و زدنا معاهم تونس للمقارنة...
الخلاصة : العبرة موش قداش موسالين، العبرة في ثيقة الناس إلي تسلف فينا و في قدرتنا على الخلاص اولا، و ثانيا في طريقة استعمالنا للديون أما في
زيادات شهاري موظفي القطاع العام و تدخيل خدامة فوق حاجة الوزارات و الشركات الحكومية و مصاريف على الدعم ما غير ما نثبتو الي يستحقو من الي ما يستحقوش و مصاريف مهولة على التصرف في القطاع العام دون أي مردود،
أو استثمارات في البنية التحتية و الصحة و البيئة و التكنولوجيا تخلق ثروة و ترفع من مستوى المعيشة و تمكن من تسديد هذه الديون) |
و الحبل عالجرارة إلى أن تفلس تونس و نجوع جميعا بإذن الله |
توضيح فيما يخص مساهمة الأجراء في موارد ميزانية الدولة : راهي ما تفوتش 12,5% و هاو علاش :
موارد ميزانية الدولة يتكونو أساسا من زوز أنواع :
1) الجباية : و قيمتها المتوقعة سنة 2015 هي 19027 مليون دينار متأتية مما يلي :
* الضرائب المباشرة و هي نسبة تطبق على "المدخول السنوي للفرد بعد ما انقصو منو بعض المصاريف" بالنسبة للافراد، و نسبة تطبق على "الأرباح السنوية الصافية" بالنسبة للشركات
* الأداءات غير المباشرة : و تهم ال taxes بجميع انواعهم كيما Tva و تسجيل العقارات و الديوانة و الخطايا الجبائية و غيرها... و الأداءات هذي يتحملها الفرد (أيا كانت صفته أجيرا أو صاحب شركة أو صاحب عمل) و الشركات في نفس الوقت (باستثناء ال TVA الي يتحملوها الأفراد فقط و لكن كل الأفراد سواء أجير أو صاحب مهنة حرة أو صاحب شركة)
2) الديون : من المنتظر نتسلفو سنة 2015 ما قيمته 7305 مليون دينار
توا اذا نحبو نعرفو مساهمة الأجراء في موارد ميزانية 2015 باش نحكيو حصريا على الضرائب متاعهم التي تتم عبر الخصم من الأجر الي يقبضوه شهريا، باعتبار انو كيما قلنا لفوق، الأداءات الأخرى يخلصوها الناس الكل سواء كان أجير و الا طبيب و الا محامي و الا تاجر و الا صاحب شركة...
الخلاصة :
الخصم من المورد على الشهاري في 2015 يبلغ 3628 مليون دينار، و يمثل هذا المبلغ 12,5% من موارد ميزانية الشعب التونسي سنة 2015 |
الشر كافر بالله
مثل شعبي تونسي عميق جدا... تصوروا اذا الجوع و الفقر يوصل للكفر في مجتمع متدين و محافظ كيما المجتمعات العربية و منهم تونس، زعما ما يوصلش مواطن لبيع البلاد للإرهابي القذر الي يدفع بالبترودولار و الاورو؟ مواطن ساكن في الحدود جيعان في كرشو، ما عندوش ماء في دارو، بردان، ساكن في بيت هو و اولادو، يمرض ما يلقاش طبيب، يحب يمشي للطبيب ما ينجمش لغياب الطريق، ما عندوش باش يقري اولادو الكل و الي نجم يقريه صبحلو بطال، هذايا فما شكون يتجرأ يطلب منو انو يكون عندو حس وطني و يحمي البلاد من الارهاب؟؟؟
في كل دول العالم المتقدم، عملو تشجيع مهول للمواطنين الي يعيشو في المناطق الحدودية و النائية و تعميرها، لأن المناطق الحدودية هي اول درع لحماية البلاد من أي عدوان خارجي و لأن المناطق النائية هي الموطن الطبيعي لاستقرار كل ما هو شرير و حقير خاطرو يلوج على بقعة خالية بعيدة على العينين باش ينمو...
الحرب على الإرهاب تبدأ بإقتصاد حرب، و في اقتصاد الحرب لدولة ضعيفة الموارد كيما تونس، و إضافة إلى الرفع من ميزانية القوة العسكرية و الامنية، فما مقومات هي :
* تركيز فوري لمصاريف التنمية في المناطق الحدودية و النائية و ذلك بتنازل الفئات و المناطق الي عندها حد أدنى من مقومات الحياة لفائدة الفئات و المناطق المعدومة
* عقوبات قاسية جدا ضد المتهربين من الضرائب و ضد المتلاعبين في الأسعار و المهربين
* منع استيراد الكماليات و توعية المواطنين بأسباب المنع و فائدة المحافظة على مخزون تونس من العملة الصعبة لاستعماله في استيراد الضروريات
....
في انتظار تفاعلكم |
Subsets and Splits
No community queries yet
The top public SQL queries from the community will appear here once available.